(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΣΤ΄

Τετάρτη, 19 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για συνεργασία στον τομέα της γεωργίας», σελ.
2. Συζήτηση και ψήφιση επί της αρχής, των άρθρων και του συνόλου του σχεδίων νόμων του Υπουργείου Τουρισμού:
 i. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» , σελ.
 ii. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού», σελ.
3. Κατάθεση Εκθέσεων Διαρκούς Επιτροπής:

 Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης και Επενδύσεων «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλουν αποτελεσματικότερα τους κανόνες για τη διασφάλιση της εύρυθμης λειτουργίας της εσωτερικής αγοράς». , σελ.
4. Η Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων του Υπουργείου Τουρισμού:
 i. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» , σελ.
 ii. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» , σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

Β. Επί του σχεδίου νόμου του Υπουργείου Αγροτικής Ανάπτυξης και Τροφίμων:
 ΛΑΜΠΡΟΥΛΗΣ Γ. , σελ.
 ΛΙΒΑΝΟΣ Σ. , σελ.
 ΛΟΓΙΑΔΗΣ Γ. , σελ.

Γ. Επί των σχεδίων νόμων του Υπουργείου Τουρισμού:
 ΑΥΛΩΝΙΤΗΣ Α. , σελ.
 ΒΙΛΙΑΡΔΟΣ Β. , σελ.
 ΖΑΧΑΡΑΚΗ Σ. , σελ.
 ΘΕΟΧΑΡΗΣ Θ. , σελ.
 ΚΑΤΣΩΤΗΣ Χ. , σελ.
 ΛΟΓΙΑΔΗΣ Γ. , σελ.
 ΜΠΙΑΓΚΗΣ Δ. , σελ.
 ΣΥΡΜΑΛΕΝΙΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΣΤ΄

Τετάρτη 19 Ιανουαρίου 2022

Αθήνα, σήμερα 19 Ιανουαρίου 2022, ημέρα Τετάρτη και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για συνεργασία στον τομέα της γεωργίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο μόνο όσοι έχουν αντίρρηση για την κύρωση αυτή για πέντε λεπτά ο καθένας, καθώς και οι Κοινοβουλευτικοί Εκπρόσωποι των κομμάτων, με την προϋπόθεση βεβαίως ότι δεν θα μιλήσουν οι Αρχηγοί, οι Πρόεδροι δηλαδή των Κοινοβουλευτικών Ομάδων.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο μπορεί να λάβει ο ειδικός αγορητής του Κομμουνιστικού Κόμματος Ελλάδας, ο οποίος ψήφισε «κατά» και ο αγορητής από το ΜέΡΑ25, ο κ. Λογιάδης, που έχει επιφύλαξη επί του νομοσχεδίου.

Τον λόγο έχει ο ΣΤ΄ Αντιπρόεδρος της Βουλής κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως αναφερθήκαμε και στην επιτροπή, που προηγήθηκε της σημερινής Ολομέλειας, στη συζήτηση του συγκεκριμένου νομοσχεδίου, στόχος και της συγκεκριμένης συμφωνίας, όσο και άλλων αντίστοιχων διεθνών συμφωνιών, αποτελεί η διευκόλυνση διείσδυσης των ελληνικών επιχειρηματικών ομίλων, στην προκειμένη περίπτωση στους τομείς γεωργίας και του αγροδιατροφικού τομέα στη βάση των κατευθύνσεων των στρατηγικών επιλογών της Ευρωπαϊκής Ένωσης για επέκταση σε νέες αγορές, εν προκειμένω σε χώρες της ευρύτερης περιοχής του Καυκάσου, της Κασπίας κ.λπ.. Όλα αυτά γίνονται προκειμένου να αναπτυχθούν νέα πεδία κερδοφορίας για λιμνάζοντα κεφάλαια, ελληνικά, αρμενικά κεφάλαια επιχειρηματικών ομίλων της Ευρωπαϊκής Ένωσης, μέσω συμπράξεων επιχειρηματικών ομίλων, αξιοποίησης χρηματικών πόρων από την Ευρωπαϊκή Ένωση, διεθνών οργανισμών και άλλων χρηματοδοτικών φορέων.

Εξάλλου, στο ίδιο κείμενο της συμφωνίας αναφέρεται πως στόχος της αποτελεί η ενθάρρυνση δημιουργίας επιχειρηματικών κοινοπραξιών. Έτσι, η Κυβέρνηση της Νέας Δημοκρατίας σήμερα, παίρνοντας τη σκυτάλη από την προηγούμενη του ΣΥΡΙΖΑ, όπως και όλων διαδοχικά των προηγούμενων κυβερνήσεων έως τώρα, και με την ίδια προπαγανδιστική επένδυση παρουσιάζει αυτού του τύπου τις συμφωνίες ως αναπτυξιακές και με γνώμονα την πολιτική της περιλάλητης εξωστρέφειας.

Όμως αλήθεια -και το είπαμε και στην επιτροπή- οι βιοπαλαιστές αγρότες τι έχουν να περιμένουν από τέτοιες συμφωνίες; Τίποτα. Εξάλλου, έχουν πείρα οι αγρότες στη χώρα μας από τις λυκοσυμμαχίες της ελληνικής αστικής τάξης και τις διεθνείς συμφωνίες και δεσμεύσεις στο πλαίσιο της Ευρωπαϊκής Ένωσης, αφού πληρώνουν το μάρμαρο των επιπτώσεων αυτών των συμφωνιών. Να θυμηθούμε το ρωσικό εμπάργκο, αντίστοιχα την εκτόξευση της τιμής του ρεύματος, το ακριβό πετρέλαιο, τις αυξήσεις στις ζωοτροφές, τα λιπάσματα, τα αγροτικά μέσα και εφόδια που επιβάλλουν τα μονοπώλια, αλλά και το ίδιο το κράτος με τον υψηλό ΦΠΑ.

Αντίστοιχα, οι χαμηλές τιμές των προϊόντων οδηγούν τον αγρότη σταδιακά όχι μόνο στο να μην έχει ικανοποιητικό εισόδημα, αλλά να μην μπορεί να καλύψει τα έξοδά του, ενώ την ίδια ώρα με την υλοποίηση της πολιτικής της Ευρωπαϊκής Ένωσης διαχρονικά απ’ όλες τις κυβερνήσεις και με εργαλείο την Κοινή Αγροτική Πολιτική οι βιοπαλαιστές αγρότες, που δίνουν αγώνα επιβίωσης, οδηγούνται σταδιακά στο ξεκλήρισμα.

Το ίδιο ισχύει και για τα λαϊκά στρώματα και θα ισχύσει στην Αρμενία. Οι δύο λαοί, συνεπώς, δεν έχουν να ωφεληθούν σε τίποτα από τέτοιου τύπου συμφωνίες μέσα στο πλαίσιο αυτού του κοινωνικοοικονομικού συστήματος του καπιταλισμού, πολύ περισσότερο να αναπτυχθούν σχέσεις αμοιβαίου οφέλους για τους λαούς των δύο χωρών, με κριτήριο την ικανοποίηση των αναγκών των δύο λαών.

Στη βάση των ανωτέρω, καταψηφίζουμε τη συγκεκριμένη συμφωνία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αντιπρόεδρε.

Να ανακοινώσω στο Σώμα τα εξής: Είναι δύο ανακοινώσεις από τις 19 Ιανουαρίου 2022.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλουν αποτελεσματικότερα τους κανόνες για τη διασφάλιση της εύρυθμης λειτουργίας της εσωτερικής αγοράς».

Επίσης, η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Τουρισμού:

α. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» και

β. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Τον λόγο έχει ο κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Η συμφωνία μεταξύ Ελλάδος και Αρμενίας που συζητάμε σήμερα στον τομέα της γεωργικής συνεργασίας στη γεωργία υπεγράφη στο Γιερεβάν, πρωτεύουσα της Αρμενίας, στις 30 Σεπτεμβρίου 2019 και αποτελείται από δέκα άρθρα. Η συνεργασία περιλαμβάνει θέματα συστημάτων παροχής γεωργικών συμβούλων, αγροτικής έρευνας, συστημάτων ποιότητας, πιστοποίησης και ελέγχου γεωργικών προϊόντων και τροφίμων, βιοτεχνολογίας, υπηρεσιών κατάρτισης και εκπαίδευσης, εκμηχάνισης της γεωργίας και εγγείων βελτιώσεων, τεχνογνωσίας και γεωργικών υποδομών.

Η Αρμενία έχει τρία εκατομμύρια πληθυσμό, αλλά μόνο το 18% της έκτασής της χρησιμοποιείται για αγροτικές καλλιέργειες λόγω των πολλών και διάσπαρτων ορεινών όγκων και λόγω των δυσμενών κλιματολογικών συνθηκών. Να θυμίσουμε ότι το ιστορικό όρος Αραράτ που αποτελούσε τμήμα της Αρμενίας, είναι το υψηλότερο βουνό της ευρύτερης περιοχής. Σήμερα το όρος Αραράτ αποτελεί τουρκικό έδαφος. Είναι ορατό από την αρμενική πρωτεύουσα Γιερεβάν και θεωρείται από τους Αρμένιους σύμβολο της πατρίδας τους και απεικονίζεται στο σημερινό εθνικό σύμβολο της Αρμενίας. Το 18% του ενεργού πληθυσμού απασχολείται στην αγροτική οικονομία, ποσοστό που συνεχώς μειώνεται λόγω της μετεξέλιξης της γεωργίας. Ιδιαίτερο πρόβλημα είναι η δυσκολία χρηματοδότησης των μικρών αγροτικών επιχειρήσεων.

Και εδώ βλέπουμε, κύριε Πρόεδρε, παράλληλη πορεία με την Ελλάδα. Και στην Ελλάδα μειώνεται συνέχεια ο αγροτικός τομέας, αλλά έχουμε και το πρόβλημα της χρηματοδότησης, διότι πλέον -όπως λέμε και ως ΜέΡΑ25- δεν υπάρχει μία δημόσια αγροτική τράπεζα που να στηρίζει τους αγρότες, κάτι το οποίο επικρίνουμε.

Να υπενθυμίσουμε ότι οι δύο χώρες έχουν μακροχρόνιο ιστορικό υπόβαθρο. Η Ελλάδα, όπως και άλλες χώρες -η Κύπρος, το Βέλγιο, η Γαλλία, οι ΗΠΑ, ο Καναδάς, η Γερμανία, η Ιταλία, η Ρωσία, η Πολωνία, η Ελβετία, η Σουηδία, το Βατικανό, η Αυστρία, η Βραζιλία και άλλες- έχουν αναγνωρίσει τη Γενοκτονία των Αρμενίων από τους Οθωμανούς που συντελέστηκε το 1915 και η Αρμενία έχει αναγνωρίσει, επίσης, τη Γενοκτονία των Ελλήνων του Πόντου.

Να τονίσουμε ότι το 2020, υπό την αιγίδα της Γαλλίας, δημιουργήθηκε ένας αδήλωτος συνασπισμός κρατών που περιλαμβάνει, πέραν της Γαλλίας, την Ελλάδα, την Κύπρο, την Αρμενία, την Αίγυπτο, τη Σαουδική Αραβία και τα Ηνωμένα Αραβικά Εμιράτα.

Να υπογραμμίσω ότι ενώ τασσόμαστε υπέρ των διεθνών συνεργασιών που αποσκοπούν στην ανάπτυξη σχέσεων με όλες τις χώρες και στη βελτίωση της ζωής των λαών, όπως, παραδείγματος χάριν, η σημερινή συμφωνία μεταξύ Ελλάδος και Αρμενίας στον τομέα της γεωργίας, εμείς ως ΜέΡΑ25 θεωρούμε ότι τέτοιες συμφωνίες δεν πρέπει να περιθωριοποιούν και να δημιουργούν, ίσως, εντάσεις με άλλες, γείτονες χώρες της περιοχής, όπως, παραδείγματος χάριν, με την Τουρκία, έχοντας οι χώρες αυτές ιστορικά δύσκολες σχέσεις με τη γείτονα αυτή χώρα.

Ο Γιάνης Βαρουφάκης επισκέφθηκε το Δεκέμβρη του 2019 την Κωνσταντινούπολη, το Πατριαρχείο και έκανε ομιλίες στο αγγλόφωνο πανεπιστήμιο του Βοσπόρου στην Κωνσταντινούπολη στην αρχή ακόμη της κρίσης με την Τουρκία. Να τονίσουμε ότι η Αρμενία κατέχει ένα σημαντικό γεωστρατηγικό σημείο για τα ενεργειακά κοιτάσματα του Καυκάσου.

Εμείς, κύριε Πρόεδρε, θα ψηφίσουμε «παρών» στη σύμβαση αυτή.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει κάποιος από τους Κοινοβουλευτικούς Εκπροσώπους των κομμάτων που θέλει τον λόγο; Όχι.

Συνεπώς, τον λόγο έχει ο κύριος Υπουργός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Επιτρέψτε μου να ξεκινήσω την ομιλία μου με ένα πολύ σημαντικό εθνικό θέμα.

Η σημερινή μέρα είναι ιστορική για την πατρίδα μας και τις Ένοπλες Δυνάμεις μας. Παραλαμβάνει σήμερα ο Πρωθυπουργός, εκπροσωπώντας το σύνολο των Ελληνίδων και των Ελλήνων, τα πρώτα έξι μαχητικά Ραφάλ, που προέρχονται από τη συμφωνία μας με τη φίλη χώρα Γαλλία, μαχητικά που μαζί με τα υπόλοιπα τα οποία θα έρθουν μέσα στις επόμενες εβδομάδες, την αναβάθμιση των παλαιοτέρων μας μαχητικών αεροπλάνων, την ασύγκριτη τόλμη και την καλή εκπαίδευση των πιλότων της Πολεμικής μας Αεροπορίας, εξασφαλίζουν υπεροπλία και υπεροχή στην νοτιοανατολική Μεσόγειο. Προσηλωμένη η χώρα μας πάντα στο διάλογο και με στόχο την ειρήνη με τους γείτονες, ακόμα και με την επιθετική και λαβωμένη Τουρκία, διασφαλίζουμε την αμυντική μας θωράκιση και την απόλυτη προστασία των εθνικών μας συμφερόντων, κάθε σπιθαμή, δηλαδή, ελληνικής γης και θάλασσας. Η Ελλάδα πλέον υπερέχει καθολικά: διπλωματικά, γεωστρατηγικά, πολιτικά και οικονομικά.

Μέσα σε αυτό το πλαίσιο συζητάμε και εμείς σήμερα μία σημαντική, στο πλαίσιο της πολύπλευρης, πολυεπίπεδης εξωτερικής μας πολιτικής, συμφωνία.

Με την Αρμενία, κυρίες και κύριοι συνάδελφοι, μας συνδέουν μακροχρόνιοι δεσμοί, που σφυρηλατήθηκαν ιδιαίτερα κατά τη διάρκεια της Βυζαντινής και της Οθωμανικής Αυτοκρατορίας. Η Ελλάδα αποτέλεσε καταφύγιο για Αρμένιους διωκόμενους το 1920 μετά τον τουρκοαρμενικό πόλεμο και τη Μικρασιατική Καταστροφή. Η χώρα μας, μάλιστα, συγκαταλέγεται σε εκείνες που όχι μόνο έχουν αναγνωρίσει επισήμως τη γενοκτονία των Αρμενίων από τους Οθωμανούς, η οποία συντελέστηκε το 1915, αλλά και έχουμε ποινικοποιήσει την άρνηση της Αρμενικής Γενοκτονίας. Σήμερα φιλοξενούμε μια πολυάριθμη κοινότητα Αρμενίων, που υπολογίζεται περίπου σε τριάντα τρεις με σαράντα χιλιάδες άτομα, οι οποίοι ζουν κυρίως στην Αθήνα, τον Πειραιά, τη Θεσσαλονίκη και τις πόλεις της Ανατολικής Μακεδονίας και Θράκης.

Η διαχρονική μας σχέση αποτυπώνεται και στη στενή συνεργασία μας σε επίπεδο διεθνών οργανισμών, όπως μεταξύ άλλων στα Ηνωμένα Έθνη, στον Οργανισμό για την Ασφάλεια και τη Συνεργασία στην Ευρώπη, στον Οργανισμό Οικονομικής Συνεργασίας του Εύξεινου Πόντου.

Η Ελλάδα, με την ιδιότητά της ως ενός εκ των παλαιοτέρων μελών της Ευρωπαϊκής Ένωσης, στηρίζει την περαιτέρω ενίσχυση των σχέσεων της Ευρωπαϊκής Ένωσης με την Αρμενία.

Η παρούσα συμφωνία αφορά στη συνεργασία δύο χωρών στον τομέα της γεωργίας και στοχεύει στην ενδυνάμωση των διμερών εμπορικών σχέσεων που, παρά τους στενούς δεσμούς, κινούνται, δυστυχώς, σε πολύ χαμηλά επίπεδα. Συγκεκριμένα, το εμπορικό ισοζύγιο αγροτικών προϊόντων και τροφίμων είναι μεν απολύτως θετικό -ύψους 2 εκατομμυρίων ευρώ- όμως μπορεί και πρέπει να ενισχυθεί περαιτέρω.

Η συμφωνία που κυρώνουμε σήμερα, υπεγράφη το 2014 στο Ερεβάν της Αρμενίας μεταξύ του Υπουργείου μας και του Υπουργείου Γεωργίας της Δημοκρατίας της Αρμενίας και θα τεθεί σε ισχύ όταν θα έχουν ολοκληρωθεί οι εθνικές διατυπώσεις και των δύο πλευρών. Αποτελεί νεότερη συμφωνία, η οποία θα αντικαταστήσει την προηγούμενη που υπεγράφη το 1997 και κυρώθηκε με τον ν.3265/2004.

Οι ανωτέρω δύο συμφωνίες αποτελούν, ουσιαστικά, συνέχεια της συμφωνίας της οικονομικής, βιομηχανικής και τεχνολογικής συνεργασίας που υπογράφηκε στις 20 Ιανουαρίου του 1992.

Επειδή η Κυβέρνησή μας, όπως έχω ξαναπεί και μέσα στη Βουλή, έχει θέσει ως προτεραιότητα την προώθηση των θεμάτων αγροτικής διπλωματίας, αμέσως μόλις αυτό κατέστη δυνατό -λόγω της πανδημίας βεβαίως- επισπεύσαμε τις διαδικασίες για την κύρωση της παρούσας συμφωνίας, η οποία ενώ υπογράφηκε το 2014, εντούτοις η προηγούμενη κυβέρνηση των ΣΥΡΙΖΑ και ΑΝΕΛ δεν προώθησε τη σχετική κύρωση της.

Σημαντική ρύθμιση, μεταξύ άλλων, αποτελεί η πρόβλεψη για την ίδρυση κοινής επιτροπής Ελλάδας - Αρμενίας για τη συνεργασία σε θέματα γεωργίας. Θα αποτελείται από αντιπροσώπους των δύο Υπουργείων και κατά περίπτωση από αντιπροσώπους του συνεργατικού και του ιδιωτικού τομέα -διότι, προφανώς, έχουμε μια διαφορετική αντίληψη από αυτή που έχει το Κομμουνιστικό Κόμμα- με σκοπό την αποτελεσματική προώθηση θεμάτων αμοιβαίου ενδιαφέροντος.

Σε σχέση με την πρώτη συμφωνία -και απαντώντας και στην παρέμβαση συναδέλφου στην επιτροπή- που κυρώθηκε το 2004, προβλέπεται επιπλέον η συνεργασία των δύο Υπουργείων σε τομείς όπως οι εισροές της φυτικής και ζωικής παραγωγής, η εμπορία τροφίμων, τα συστήματα ποιότητας, η πιστοποίηση και ο έλεγχος των γεωργικών προϊόντων και τροφίμων, τα συστήματα παροχής γεωργικών συμβουλών, η τεχνογνωσία γεωργικών υποδομών και η προστασία γεωγραφικών ενδείξεων.

Σχετικά με την επίσης αναφορά του αγαπητού συναδέλφου, του κ. Βιλιάρδου, στην επιτροπή , που δεν μπορούσα να είμαι, γιατί βρισκόμουν στις Βρυξέλλες, στο Συμβούλιο Υπουργών, για τη μη ύπαρξη τράπεζας γενετικού υλικού, ήθελα απλά να ενημερώσω τον ίδιο, αλλά και την Αντιπροσωπεία, ότι ήδη υπάρχει από το 1981 η Τράπεζα Διατήρησης Γενετικού Υλικού στο Ινστιτούτο Γενετικής Βελτίωσης και των Φυτογενετικών Πόρων του «ΕΛΓΟ - ΔΗΜΗΤΡΑ». Το τελευταίο διάστημα έχουμε πολύ καλή συνεργασία και με τη διευθύντρια εκεί, την κ. Μαλούπα. Κάναμε εγκαίνια ενός καινούργιου κομματιού στη Θεσσαλονίκη. Έχουμε, πράγματι, καθυστερήσει σε κάποιους τομείς, αλλά επιταχύνουμε τις διαδικασίες λειτουργίας του και μέσω αυτής είναι δυνατή η πραγματοποίηση ανταλλαγής γενετικού βιολογικού υλικού για επιστημονική χρήση, η οποία προβλέπεται και στην προς κύρωση συμφωνία.

Με αυτές τις σκέψεις, λοιπόν, και με τη χαρά ότι τα περισσότερα κόμματα -πλην δύο- στηρίζουν και ψηφίζουν αυτή την κύρωση, εύχομαι από εδώ και μπρος οι σχέσεις μας με την Αρμενία να αναπτυχθούν ακόμα περισσότερο και το εμπόριο αγροδιατροφικών προϊόντων να αυξηθεί και αυτό.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχουν ψηφίσει όλοι οι Βουλευτές, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗΣ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Ανάπτυξης και Επενδύσεων: «Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο, σελ. 18α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, προχωρούμε στα επόμενα δύο νομοσχέδια της ημερήσιας διάταξης:

1. Συζήτηση και ψήφιση ενιαία επί της αρχής, των άρθρων και του συνόλου του νομοσχεδίου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» και:

2. Συζήτηση και ψήφιση ενιαία επί της αρχής, των άρθρων και του συνόλου του νομοσχεδίου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμβάσεων αυτών για πέντε λεπτά και οι Κοινοβουλευτικοί Εκπρόσωποι των κομμάτων για πέντε λεπτά, με την προϋπόθεση βεβαίως ότι δεν θα μιλήσουν οι Πρόεδροι των οικείων Κοινοβουλευτικών Ομάδων.

Η ψηφοφορία και των δύο συμβάσεων θα γίνει μετά το τέλος της συζήτησης χωριστά και με τη σειρά που συζητήθηκαν. Οι αντιλέγοντες, όμως, θα μπορούν να τοποθετηθούν ταυτόχρονα και για τα δύο σχέδια νόμου και βέβαια θα υπάρχει ανοχή πέραν των πέντε λεπτών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Αναφορικά με το πρώτο σχέδιο νόμου, το οποίο αφορά στην κύρωση με τη Μογγολία, έχουν διατυπώσει επιφυλάξεις ο ΣΥΡΙΖΑ, το Κίνημα Αλλαγής, η Ελληνική Λύση, το ΜέΡΑ25 και ψήφισε κατά το Κομμουνιστικό Κόμμα Ελλάδας.

Συνεπώς από τον ΣΥΡΙΖΑ θα μιλήσει ο κ. Αλέξανδρος Αυλωνίτης.

Κύριε Αυλωνίτη, όπως είπαμε, μπορείτε να τοποθετηθείτε και για τα δύο σχέδια νόμου που έχετε διατυπώσει επιφύλαξη και θα υπάρχει ανοχή χρόνου φυσικά.

Ορίστε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ πολύ, κύριε Πρόεδρε.

Η σημερινή συνεδρίαση, αγαπητοί κύριοι συνάδελφοι, είναι αφιερωμένη στην κύρωση των συμφωνιών μεταξύ Ελλάδας και Μογγολίας και μεταξύ Ελλάδας και Ουγγαρίας, στο πλαίσιο συμφωνημένων συνεργασιών στον τομέα του τουρισμού. Φυσικά, όπως εξήγησα και στην εισήγησή μου χθες στην Επιτροπή Παραγωγής και Εμπορίου, δεν θα μπορούσαμε να είμαστε αρνητικοί σε τέτοιες εθνικές συνεργασίες που δημιουργούν καλύτερους όρους για την άνοδο της επισκεψιμότητας στη χώρα μας.

Είπα και χθες, επαναλαμβάνω και σήμερα, κυρία Υφυπουργέ, πως η υγειονομική πανδημία πετσόκοψε στην κυριολεξία τα έσοδα των ανθρώπων του κλάδου, δημιούργησε μεγάλα ελλείμματα και τρύπες τεράστιων οικονομικών υποχρεώσεων από τις οποίες κατά γενική ομολογία κανένας δεν τη γλίτωσε.

Φυσικά τη μεγάλη αυτή ζημιά δεν την υπέστησαν μόνο οι επαγγελματίες του τουρισμού ή οι μεγαλοξενοδόχοι, οι οποίοι -σημειωτέον- δεν είχαν τις απώλειες της ευρείας πλειοψηφίας, δηλαδή των μεσαίων και μικρών καταλυμάτων και των οικογενειακών επιχειρήσεων. Τη βίωσαν και τη βιώνουν με τον πιο άγριο τρόπο και οι εργαζόμενοι όλου του κλάδου, αλλά και εκείνου της εστίασης.

Χαρακτηρίζω, λοιπόν, τον τρόπο που τη βίωσαν οι εργαζόμενοι στην κυριολεξία «άγριο», διότι η ελληνική πολιτεία απέτυχε τόσο στο να περιορίσει το κακό υγειονομικά όσο και στο να ενισχύσει και να κρατήσει όρθιες και ανοιχτές τις επιχειρήσεις του τουρισμού και της εστίασης. Αυτά που σας λέω δεν είναι υπερβολικά, τα ακούτε κάθε μέρα, πόσω μάλλον εγώ που βρίσκομαι σε μια περιοχή τουριστική, όπως είναι η Κέρκυρα.

Τούτο είχε ως αποτέλεσμα, κυρία Υφυπουργέ, οι πλήρως εργαζόμενοι, αλλά και οι εποχικά εργαζόμενοι να προσπαθούν να ζήσουν τις οικογένειές τους χωρίς εισόδημα και με μικρές, ελάχιστες ενισχύσεις, δηλαδή με τα 534 ευρώ και με το επίδομα ανεργίας. Με αυτή την κατάσταση, τις αυξήσεις των τιμών σε όλα τα είδη κ.λπ., για να δούμε ποιος από εμάς θα μπορούσε να ζήσει. Ζούνε, όμως, εκατοντάδες χιλιάδες άνθρωποι.

Τα λέω όλα αυτά καθώς η συζήτηση επί των κυρώσεων του Υπουργείου Τουρισμού που συζητάμε σήμερα, πέραν όσων θετικών ενέχουν στο γενικό πλαίσιο, αποτελεί ταυτόχρονα και ευκαιρία να συζητήσουμε. Γι’ αυτό και χθες, αλλά και σήμερα αφιερώνω την ομιλία μου σε ζητήματα που αφορούν τον τουρισμό.

Σήμερα δεν είναι ο κ. Κικίλιας εδώ, αλλά δεν πειράζει. Η κ. Ζαχαράκη θα μας απαντήσει, όπως υποσχέθηκε χθες, για τα ζητήματα που αναδείξαμε και είχαν να κάνουν με τις σχολές, με την εκπαιδευτική διαδικασία μέσα στο πλαίσιο του τουρισμού. Αναφέρθηκα στη Σχολή Ξεναγών και στο ΙΕΚ Τουρισμού και θα σας παρακαλούσα ιδιαίτερα, για να μην επαναλαμβάνομαι, να μας πείτε τι σκέφτεστε να κάνετε, γιατί οδηγούνται σε πλήρη απαξίωση και σε αναστολή των εργασιών τους.

Επίσης, σας ανέφερα και εδώ θα ήθελα μία απάντηση γι’ αυτά που συμβαίνουν με τους τριακόσιους πενήντα εργαζόμενους στο ξενοδοχείο «ΧΙΛΤΟΝ». Νομίζω ότι έχουν και αύριο μια συγκέντρωση. Να μην τα αναφέρω ξανά. Νομίζω ότι θα τηρήσετε την υπόσχεσή σας για να δούμε τι κάνετε ως Υπουργείο σε σχέση με την ένταση και την οξύτητα που υπάρχει και τον κίνδυνο απώλειας τριακοσίων πενήντα θέσεων εργασίας σε αυτή την αλυσίδα των ξενοδοχείων, την αλυσίδα του «ΧΙΛΤΟΝ».

Θα ήθελα, επίσης, να συμπληρώσω τη χθεσινή μου τοποθέτηση. Γνωρίζετε καλά πως η εξάπλωση της μετάλλαξης «Όμικρον» στη χώρα και τα ακόλουθα μέτρα που έχουν ληφθεί για την αναχαίτισή της, έχουν πλήξει τις ξενοδοχειακές επιχειρήσεις πανελλαδικά. Την περίοδο των εορτών ανέμεναν όλες οι επιχειρήσεις μια μεγάλη τουριστική κίνηση, η οποία φυσικά -και, δυστυχώς, θα σημειώσω- υπήρξε τελικά μειωμένη. Οι πληρότητες δεν κινήθηκαν πάνω από το 50%.

Αυτό καταλαβαίνετε πως είναι ιδιαίτερα δυσάρεστο γεγονός, καθώς επίσης γνωρίζετε καλά πως μέχρι την επόμενη εορταστική περίοδο, αυτή του Πάσχα, η κίνηση θα είναι πεσμένη.

Θέλω να μας απαντήσετε και σε αυτό -και σας παρακαλώ ιδιαίτερα, κυρία Υφυπουργέ-, όπως επίσης θέλω να μας απαντήσετε και ως προς τα ζητήματα που αφορούν τις πληρωμές των ξενοδόχων από τα προγράμματα «Τουρισμός για όλους» και «Κοινωνικός Τουρισμός». Οι επιχειρηματίες του κλάδου είναι σε ιδιαίτερα δυσμενή θέση.

Επίσης, θα πρέπει να τονίσω ότι είναι σημαντική η αύξηση -και επηρεάζει τα μέγιστα όλα αυτά τα οποία λέω και τους εργαζόμενους στις επιχειρήσεις- του ενεργειακού κόστους, όπως και αντίστοιχα η αυξητική πορεία των βασικών αγαθών αλλά και γενικότερα των προϊόντων, σε συνδυασμό με μία ουσιαστική και αποτελεσματική αντιπρόταση οικονομικών μέτρων στήριξης της αγοράς και των νοικοκυριών.

Τι θα κάνετε με όλους αυτούς; Σας χτυπούν το καμπανάκι. Με ποιους θα συνεργαστούν, ας πούμε, τα τουριστικά γραφεία από τη Μογγολία και την Ουγγαρία, που σήμερα επικυρώνουμε με τις χώρες τους μια πιο συστηματική τουριστική συνεργασία;

Οι πολίτες βιώνουν ανασφάλεια και δυστυχώς, κυρία Υφυπουργέ, δεν μας δίνεται η δυνατότητα να μιλήσουμε για τα ζητήματα που αφορούν τους εργαζόμενους που δεν έχουν συμπληρώσει τα πενήντα ένσημα, τις διακόσιες χιλιάδες οικογένειες. Τα λέω από στήθους αυτά, γιατί δυστυχώς δεν έχω τον χρόνο να σας αναφέρω συγκεκριμένα τα προβλήματα που αντιμετωπίζουν.

Επίσης, αναφορικά με τους ξεναγούς, θα ήταν πάρα πολύ καλό, ευκαιρίας δοθείσης σήμερα, να μας πείτε τι ακριβώς προβλέπει το Υπουργείο σας να κάνει και παρακαλώ απαντήστε μας στις ερωτήσεις, απαντήστε μας στα έγγραφα τα οποία σάς έχουμε επιδώσει, σας έχουμε αποστείλει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, θέλω να τονίσω -και ζητώ την ανοχή σας, κύριε Πρόεδρε- το εξής σε σχέση με τον ΕΟΤ. Τα είχαμε πει και στο πρόσφατο νομοσχέδιο, το οποίο ψηφίστηκε από τη Βουλή, γύρω από την καθιέρωση, τη θεσμοθέτηση των DMO. Θα ήθελα να μιλήσω λίγο για τον εθνικό μας DMO, δηλαδή τον ΕΟΤ. Επειδή μιλάμε για τις δύο συμφωνίες, με Μογγολία και Ουγγαρία, τι ρόλο θα παίξει ο ΕΟΤ; Έχει υποβαθμιστεί ο ρόλος του. Θα παίξει αυτόν για τον οποίο έχουμε μιλήσει τόσες φορές; Χρειάζεται περισσότερο εκσυγχρονισμό ο ΕΟΤ, για να αποκτήσει περισσότερο πρωταγωνιστικό ρόλο. Η οργάνωση της τουριστικής δουλειάς μόνο από τον ΕΟΤ μπορεί να γίνει στο επίπεδο της εμβάθυνσης της συνεργασίας με τα άλλα κράτη.

Επί των συμφωνιών, και κλείνω, σας ανέφερα και χθες πως η συνεργασία τόσο με τη Μογγολία όσο και με την Ουγγαρία μπορεί με διαφορετικές αφετηρίες να συνεισφέρει σημαντικά στο τουριστικό μας εθνικό προϊόν, δημιουργώντας καλύτερες συνθήκες για τον κόσμο του κλάδου. Οι προοπτικές του εναλλακτικού τουρισμού αλλά και οι δυνατότητες που προάγουν μορφές τουρισμού, όπως ο θρησκευτικός, ο πολιτιστικός ή ο γαστρονομικός τουρισμός, μπορούν πρακτικά να συμβάλουν στο άνοιγμα περισσότερων και μεγαλύτερων αγορών.

Χρειαζόμαστε τις διακρατικές συμφωνίες, αλλά χρειαζόμαστε και έναν ισχυρό ΕΟΤ -το επαναλαμβάνω- για να τις υλοποιήσει, μέσω συντονισμένων προγραμμάτων προβολής και προώθησης.

Υπερψηφίζουμε τις συμφωνίες, παρά το γεγονός ότι δεν ακούσαμε τον Υπουργό πώς βλέπει αυτό το είδος των συνεργασιών να προχωράει. Υπερψηφίζουμε, λοιπόν, τις συμφωνίες που συζητάμε σήμερα, θεωρώντας πως κάθε ανάλογη συμφωνία έχει κάτι να προσφέρει συνολικά, αλλά και με την προϋπόθεση πως θα μεριμνήσετε σε τεχνικό επίπεδο, προκειμένου να είναι εφικτή η αξιοποίηση αυτών και των παραγώγων τους.

Περιμένω την ομιλία σας, κυρία Υφυπουργέ.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αυλωνίτη.

Τον λόγο έχει ο ειδικός αγορητής από το Κίνημα Αλλαγής, ο κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η πανδημία, οι τρέχουσες υγειονομικές συνθήκες και οι συνεχείς εξελίξεις επιβάλλουν και απαιτούν γρήγορη και άμεση δράση από όλους μας και δη στον τομέα του τουρισμού, στη λεγόμενη «βαριά βιομηχανία» της χώρας μας.

Ο τουρισμός δεν έχει την πληρότητα και την ικανότητα που όλοι θα θέλαμε να φέρει. Κακώς. Δεν ανταποκρίνεται ουσιαστικά στις πραγματικές ανάγκες που σήμερα απαιτεί ο πελάτης, ο τουρίστας. Η κοινωνία έχει λυγίσει, η οικονομία έχει γονατίσει. Επιβάλλεται, έστω και τώρα, να αλλάξουμε συνολικά το μοντέλο της πολιτικής που ακολουθούμε. Πρέπει να απεγκλωβιστούμε, επιτέλους, από αυτή την κατασκευασμένη αφηγηματική πολιτική και να προχωρήσουμε στην ουσία των πραγμάτων.

Κυρία Υφυπουργέ, κυρίες και κύριοι συνάδελφοι, συζητάμε στη σημερινή Ολομέλεια τη συνεργασία στον τομέα του τουρισμού μεταξύ της ελληνικής Κυβέρνησης και των χωρών της Μογγολίας και της Ουγγαρίας. Πρόκειται για μια τυπική κοινοβουλευτική διαδικασία επικύρωσης ήδη συμφωνηθεισών συνεργασιών.

Καλές -ουδείς μπορεί να το αμφισβητήσει αυτό- οι τουριστικές συμφωνίες και συνεργασίες. Όμως, εκτιμώ, κυρία Υφυπουργέ, ότι όλα αυτά πολύ σύντομα θα αποδειχθούν tabula rasa, αν δεν αντιστρέψουμε την πορεία της πυξίδας και δεν αλλάξουμε άμεσα στρατηγική και ρότα.

Σήμερα, μεσούσης της πανδημίας, με τη διαρκώς αυξανόμενη ύφεση, με τον καθημερινά διογκούμενο πληθωρισμό που στοιχειώνουν πια τη ζωή μας για τα καλά και καθορίζουν την επιβίωση όλων μας, περιμέναμε από εσάς, κυρία Υφυπουργέ, τη χάραξη μιας άλλης πολιτικής και όχι μόνο την επικύρωση διεθνών συμβάσεων.

Ο τουρισμός και δη το τουριστικό προϊόν είναι σε κίνδυνο. Πρέπει να βιαστούμε, να προχωρήσουμε άμεσα σε βιώσιμες και πρακτικές λύσεις, προκειμένου να προλάβουμε την τρέχουσα θανατηφόρα μετάλλαξη που απειλεί την επιβίωση του τουρισμού.

Η βιωσιμότητα του ελληνικού τουρισμού, δυστυχώς, κυρία Υφυπουργέ, δεν επιτυγχάνεται και δεν διασφαλίζεται ούτε με τον ισοσκελισμό εσόδων - εξόδων ούτε με τα εισοδηματικά κέρδη ανά ταξιδιώτη. Αν θέλουμε πραγματικά να πετύχουμε ένα βιώσιμο τουριστικό προϊόν, εκτιμώ πως πρέπει να ξεφύγουμε από τα αρνητικά που μας έχει επιφέρει τόσα χρόνια ο μαζικός τουρισμός.

Συγκεκριμένα, πρέπει να βρούμε τρόπους να ξεγλιστρήσουμε από τα μοντέλα που μέχρι σήμερα χρησιμοποιούμε, τα οποία βασίζονταν σε αυξημένη ζήτηση στη high season και είχαν φτωχή πληρότητα στις περιόδους off season, με χαμηλή τιμολόγηση. Το φαινόμενο του υπερτουρισμού της high season, που τα νούμερα της ζήτησης αυξάνουν υπερβολικά και μάλιστα εντελώς δυσανάλογα με τις υποδομές που έχουμε -όχι μόνο στα κρεβάτια, αλλά και γενικότερα στις εν γένει υποδομές, οδικό δίκτυο, απορρίμματα και λοιπά-, όλα αυτά επιβαρύνουν το περιβάλλον, αλλά και έχουν μειώσει ανεπανόρθωτα την ποιότητα του τουρισμού μας.

Η στήριξη του τουρισμού πρέπει να είναι άμεση, κατακόρυφη και αυτό σημαίνει τουρισμός με καλύτερους ρυθμούς, με ποιοτικότερους ρυθμούς, ρίχνοντας βάση στην ποιότητα. Συνεχώς, κάθε μέρα, οι απαιτήσεις των πελατών αλλάζουν. Μάλιστα, επιβάλλεται το νέο τουριστικό μας πλάνο να προβλέπει, να προνοεί και να συμπεριλαμβάνει τις διαρκώς μεταβαλλόμενες υγειονομικές ανάγκες και να είναι σε θέση να ανταποκριθεί στις απαιτήσεις των τουριστών-πελατών, οι οποίοι σαφέστατα -μεσούσης και της πανδημίας- θα είναι ολοένα και περισσότερο απαιτητικοί.

Χρειάζεται, λοιπόν, συνεχής επικοινωνία και συνεργασία -θα έλεγα εγώ- μεταξύ των Υπουργείων Τουρισμού και Υγείας, προκειμένου να αντιμετωπίζονται οι όποιοι υγειονομικοί κίνδυνοι και να διαμορφωθεί μια ζώνη υγειονομικής ασφάλειας στο πλαίσιο του δυνατού, προκειμένου να γίνει ο ελληνικός τουρισμός βιώσιμος, αξιόπιστος, ελκυστικός, αποτελεσματικός.

Συνακόλουθα, το ζητούμενο είναι οι ποιοτικές διακοπές, με ιδιαίτερη βαρύτητα πρωτίστως στην υγεία και την ασφάλεια και σε δεύτερη φάση στην ευεξία και στη χαλάρωση του σώματος, του πνεύματος, αλλά και το «πλέξιμο» των τοπικών κοινωνιών και των προϊόντων και του πολιτιστικού αφηγήματος της κάθε περιοχής. Με αυτόν τον τρόπο θα προσφέρουμε αυθεντικότητα, ποιότητα και σταθερότητα στο καινούργιο προϊόν, που πλέον θα επιλέγεται από λιγότερους πελάτες, το οποίο όμως θα επιφέρει περισσότερα οικονομικά οφέλη και θα σέβεται το περιβάλλον αλλά και την ίδια μας την πατρίδα.

Κυρία Υφυπουργέ, κυρίες και κύριοι συνάδελφοι, στην Κέρκυρα, στο νησί απ’ όπου εγώ κατάγομαι, δεν μπορείτε να αναλογιστείτε πραγματικά και να αξιολογήσετε, αν δεν το ζήσετε, το μέγεθος της καταστροφής των τελευταίων χρόνων που έχουν υποστεί και οι επιχειρήσεις και οι εργαζόμενοι μέσα και στη διάρκεια της πανδημίας. Τα όποια μέτρα στήριξης εξαγγείλατε δεν έχουν αποδώσει αυτά που όλοι περιμέναμε. Εποχικές επιχειρήσεις κλείνουν, μικρές τουριστικές επιχειρήσεις χαροπαλεύουν, με το φάντασμα της ύφεσης και του πληθωρισμού να πλανάται πάνω από αυτές.

Δράττομαι, επίσης, της ευκαιρίας να σας αναφέρω για ακόμη μία φορά ότι τα μέτρα στήριξης προς τις πληττόμενες επιχειρήσεις δεν πρέπει σε καμμία περίπτωση να έχουν οριζόντιο χαρακτήρα. Πρέπει να λαμβάνουν υπ’ όψιν τους τις ουσιαστικές ιδιαιτερότητες της κάθε περιοχής, αφού ο αντίκτυπος της τουριστικής κρίσης που διανύουμε δεν πλήττει ισοβαρώς, κυρία Υφυπουργέ, την κάθε περιφέρεια της χώρας.

Τα μέτρα δεν είναι και δεν πρέπει να είναι ίδια για όλους, καθώς η εποχικότητα της πλειονότητας των επιχειρήσεων στις αμιγώς τουριστικές περιοχές, ακόμα και αυτών που το ίδιο το Υπουργείο Οικονομικών θεωρεί μη πληττόμενες, όπως είναι τα μικρά περιφερειακά καταστήματα τροφίμων και γενικότερα το λιανεμπόριο, αποτελεί καθοριστικό παράγοντα, όπως και η φύση των ίδιων των επισκεπτών του νησιού.

Ο μεγάλος χαμένος, ο πραγματικά αδικημένος αυτής της ιστορίας και ιδιαίτερα της πανδημίας δεν είναι άλλος από τους εργαζόμενους στον τουρισμό, εργαζόμενους που τους ξεχάσατε δύο χρόνια τώρα, κυρία Υπουργέ, αφού δεν σκύψαμε με ενδιαφέρον πάνω από τα προβλήματά τους, αφού δεν έχουμε επιχειρήσει να νομοθετήσουμε, όπως οφείλαμε, έτσι ώστε να τους εντρυφήσουμε το αίσθημα της ασφάλειας κατά τη διάρκεια της κρίσης της πανδημίας και τους αφήσαμε χωρίς την ιδιαίτερη βοήθεια που θα χρειαζόταν.

Ο σκόπελος της εποχικότητας -θυμηθείτε τον λίγο!- που αφορά τους οδηγούς των τουριστικών λεωφορείων αλλά και τους εργαζόμενους στα τουριστικά γραφεία κ.λπ., κ.λπ. κατέστη καταδικαστικός για χιλιάδες από αυτούς. Δεν πήραν ούτε ένα ευρώ! Πού ήταν το Υπουργείο Τουρισμού τότε; Όμως, ακόμα και σήμερα, που κάνουμε αυτές τις συμφωνίες, με ποιους εργαζόμενους θα προτάξουμε αυτή την υλοποίηση αυτών των συμφωνιών, όταν δεν τους έχουμε προφυλάξει;

Κλείσατε τα μάτια και τα αυτιά ως Κυβέρνηση, ενώ το ίδιο κάνετε και για τις μικρές και μεσαίες οικογενειακές επιχειρήσεις, τα μικρά καταλύματα, τις μικρές μονάδες, που πασχίζουν να συνδέσουν το τουριστικό προϊόν με τον πρωτογενή τομέα, το περιβάλλον, την πολιτιστική κληρονομιά αυτού του πλούσιου τόπου, που ο πλούτος του δεν είναι βέβαια μόνο ο ήλιος και η θάλασσα.

Το κερασάκι στην τούρτα σε όλα αυτά είναι ότι σε μια διαρκώς μεταβαλλόμενη εποχή, που τα δεδομένα αλλάζουν, τα στερεότυπα καταργούνται και η εξειδίκευση παίζει πρωταρχικό ρόλο, εσείς έρχεστε και δίνετε το τελειωτικό κτύπημα, επαναλαμβάνω, το τελειωτικό κτύπημα, στις τουριστικές σχολές της περιφέρειας. Χωρίς προσωπικό, χωρίς πρακτική εξάσκηση, χωρίς ελπίδα για τα παιδιά που αποφασίζουν να ασχοληθούν εντατικά με τον τουρισμό και την εξειδίκευση στον τομέα τους, έρχεστε και ευτελίζετε, φέρνετε την απαξίωση. Δεν τους δίνετε το δικαίωμα να υπηρετήσουν τον τουρισμό με άλλες βάσεις και με άλλα πλεονεκτήματα. Για παράδειγμα, ρίξτε μια ματιά στη Σχολή Ξεναγών, που εγκαινιάσατε μετά βαΐων και κλάδων πριν από μερικούς μήνες στην Κέρκυρα, ή στο ΙΕΚ Τουρισμού, που χαροπαλεύει χωρίς διοικητικό προσωπικό, χωρίς εργαστήρια και χωρίς να μπορεί να πληρώσει τις βασικές του ανάγκες.

Αυτός είναι ο τουρισμός που θέλουμε και επιδιώκουμε; Εργαζόμενοι που δεν είναι καταρτισμένοι, εργαζόμενοι χωρίς υποστήριξη και χωρίς προοπτική; Μικρές επιχειρήσεις, που περιμένουν τον Ιούλιο και τον Αύγουστο για να δικαιολογήσουν την ύπαρξή τους; Τι θα πρωτοπούμε και τι θα απαντήσουμε, επίσης, στους ξεναγούς; Έχουμε ασχοληθεί ποτέ σοβαρά και έχουμε ρωτήσει αυτούς τους ανθρώπους, ώστε να μας πουν με πραγματικά στοιχεία πόσα μεροκάματα έκαναν τα τελευταία δύο χρόνια της κρίσης; Αυτά είναι τα βασικά ερωτήματα, αυτά είναι τα βασικά ζητούμενα.

Για εμάς, κυρία Υφυπουργέ, το Υπουργείο Τουρισμού έπρεπε να θέσει πολύ ψηλά τον πήχη, όπως έπρεπε και να ανοίξει νέους δρόμους, πέρα και πάνω από τα στερεότυπα του μαζικού τουρισμού που μας έθρεψαν για δεκαετίες, κάτι που πρέπει να αναγνωρίσουμε. Όμως, τώρα θα πρέπει να επενδύσει σε ποιοτικά χαρακτηριστικά που τα έχουμε ξεχάσει, να σηματοδοτήσει με νέες πρωτοβουλίες το άνοιγμα της αγοράς, θέτοντας νέα πρότυπα και κανόνες, και να νομοθετεί προτάσσοντας νέες διεξόδους διασύνδεσης του τουριστικού προϊόντος με το περιβάλλον, τον πολιτισμό, τη γαστρονομία, την παράδοση και την κουλτούρα της κάθε περιοχής. Μα και στον πρωτογενή τομέα αυτά είναι τα όπλα μας, αυτά πρέπει να βγάλουμε στην πρώτη γραμμή.

Κλείνοντας, η πανδημία έχει μπει για τα καλά στη ζωή μας και έχει έρθει ως επιταχυντής όλων των αλλαγών και των εξελίξεων. Επιβάλλεται, λοιπόν, δεδομένων των υγειονομικών, κοινωνικών και οικονομικών συνθηκών να προχωρήσουμε άμεσα, γρήγορα, τώρα, στην υιοθέτηση ενός νέου τουριστικού μοντέλου, που θα λαμβάνει υπ’ όψιν του τις ιδιαιτερότητες των τουριστικών περιοχών ανά την επικράτεια, θα προβλέπει, κυρία Υφυπουργέ, πραγματικές λύσεις για τις επιχειρήσεις και τους εργαζόμενους και θα δώσει μια ρεαλιστική ανάσα ανακούφισης στο σύνολο της οικονομίας και της κοινωνίας μας. Με μεσοβέζικες λύσεις και με εικονικά στοιχεία που δεν ανταποκρίνονται στην πραγματικότητα θα οδηγηθούμε με μαθηματική ακρίβεια όλοι μαζί στον Καιάδα.

Επιβάλλεται να επανεκκινήσουμε άμεσα τις μηχανές και να αντιμετωπίσουμε δημιουργικά τις προκλήσεις της εποχής, αν θέλουμε να είναι βιώσιμος τόσο ο ίδιος ο τουρισμός, αλλά και το ίδιο το τρίπτυχο, όπως είχα αναφέρει και στις επιτροπές, το τρίπτυχο που αφορά την οικονομία, την ανάπτυξη και την κοινωνία μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπιάγκη.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Δεν μπορώ να μην αρχίσω με ένα σχόλιο για την αναφορά του προηγούμενου Υπουργού Αγροτικής Ανάπτυξης στο ότι η σημερινή μέρα είναι ξεχωριστή, γιατί η χώρα μας θωρακίζεται με την προμήθεια των Ραφάλ. Η Κυβέρνηση της Νέας Δημοκρατίας καμαρώνει, γιατί στη θητεία της η χώρα μας αναδεικνύεται πρώτη σε δαπάνες για τις ανάγκες του ΝΑΤΟ, ξεπερνώντας ακόμη και τις Ηνωμένες Πολιτείες της Αμερικής. Πρόκειται για χρήματα που στερούνται από τον λαό. Δεν θέλουμε να αδικήσουμε, βέβαια, τον ΣΥΡΙΖΑ που διαμαρτυρήθηκε μέσω του Τομεάρχη Εξωτερικών για το κομματικό σποτ, το οποίο ήθελε να ήταν κυβερνητικό, γιατί και αυτοί μαζί με το ΚΙΝΑΛ και την Ελληνική Λύση ψήφισαν να πάρουν 3 δισεκατομμύρια ευρώ από τον λαό για να τα καταθέσουν στις πολεμικές βιομηχανίες της Γαλλίας και να υπηρετήσουν τους σχεδιασμούς του ΝΑΤΟ. Όμως, τα κρατικά ταμεία είναι άδεια για νοσοκομεία, για μονάδες εντατικής θεραπείας, ενώ ο κόσμος πεθαίνει έξω από αυτές, για σχολεία και για υποδομές που αφορούν την προστασία της ζωής του λαού. Όντως, λοιπόν, αυτή είναι μια ξεχωριστή μέρα, αλλά όχι για τους εργαζόμενους και τον λαό!

Και έρχομαι στις διακρατικές συμφωνίες. Πρέπει να γίνονται; Ναι ή όχι; Εμείς λέμε ότι πρέπει να γίνονται. Τι επιδιώκεται, όμως, μέσα από αυτές; Ποιοι είναι αυτοί που θέτουν τους όρους των συμφωνιών; Ποιοι είναι αυτοί που ωφελούνται και ποιοι ζημιώνονται; Όλες οι συμφωνίες που υπογράφουν οι κυβερνήσεις του κεφαλαίου, εκπροσωπώντας το βέβαια, όπως και αυτές που συζητάμε σήμερα της Κυβέρνησης της Νέας Δημοκρατίας με την Ουγγαρία και τη Μογγολία για τον τουρισμό, εντάσσονται στους γεωστρατηγικούς σχεδιασμούς των διακρατικών οργανισμών Ευρωπαϊκής Ένωσης, ΝΑΤΟ και των συμμάχων τους στις ΗΠΑ, για να υλοποιηθούν οι συνολικοί σχεδιασμοί και ανταγωνισμοί με τη Ρωσία για τον έλεγχο των ενεργειακών και άλλων πλουτοπαραγωγικών πηγών και για την κυριαρχία των μονοπωλιακών ομίλων των χωρών τους στην ευρύτερη περιοχή.

Οι επιχειρηματικοί όμιλοι που δραστηριοποιούνται στον τουρισμό σε αντίστοιχες χώρες και με διάφορα συνεργατικά σχήματα θα αξιοποιήσουν το φιλικό επενδυτικό περιβάλλον, το νομοθετικό πλαίσιο, τα κάθε λογής προνόμια και κίνητρα και τη φθηνή εργατική δύναμη για τη βέλτιστη απόδοση των επενδυμένων κεφαλαίων τους για μεγαλύτερη κερδοφορία.

Χθες άρχισε και η συζήτηση για τον νέο επενδυτικό νόμο και για τα κίνητρα και τη χρηματοδότηση στον τομέα του τουρισμού. Χαράς ευαγγέλια! Ρωτήσαμε και χθες στην επιτροπή, αλλά το αναφέρουμε και σήμερα, το εξής: Τι έχουν να κερδίσουν οι εργαζόμενοι της Ελλάδας, της Ουγγαρίας, της Μογγολίας με τις συνεργασίες επιχειρηματικών ομίλων για επενδύσεις σε αντίστοιχες χώρες, πέρα από τη βαθιά εκμετάλλευσή τους;

Υπάρχει πλούσια πείρα στους εργαζόμενους της χώρας μας από τους ξένους επενδυτές στον τουρισμό. Οι εργαζόμενοι δουλεύουν όταν έχουν πληρότητες με μωσαϊκό εργασιακών σχέσεων, ο ημερήσιος χρόνος εργασίας είναι λάστιχο, οι μισθοί ισχνοί, η εντατικοποίηση στο ζενίθ με πολυαπασχόληση σε διάφορες ειδικότητες, ενώ χρόνο με τον χρόνο επιδεινώνονται οι συνθήκες δουλειάς και αμοιβής των εργαζομένων και ταυτόχρονα, αντικειμενικά βέβαια, αυξάνουν τα κέρδη των μεγάλων ομίλων, αφού αυτά βγαίνουν μέσα από την εκμετάλλευση των εργαζομένων. Η βαρβαρότητα φτάνει στο σημείο οι εργαζόμενοι να κοιμούνται σε απαράδεκτους χώρους, σε χαμοκέλες και σε κοντέινερ.

Αυτή την περίοδο οι απολύσεις αυξάνονται. Το «ΧΙΛΤΟΝ» ανακοίνωσε το κλείσιμο για την αναβάθμιση, γιατί ξέρει ότι ο αναπτυξιακός νόμος, του οποίου η συζήτηση άρχισε, θα φέρει χρηματοδότηση. Τι κάνει, λοιπόν; Απολύει τριακόσιους εργαζόμενους με δικαιώματα, για να πάρει ελαστικά εργαζομένους.

Στο καζίνο του Ρίο απέλυσαν τον συνδικαλιστή, τον πρόεδρο του κλαδικού σωματείου της Πάτρας και ταμία του Εργατικού Κέντρου της Πάτρας, γιατί μπαίνει μπροστά για να πληρώνονται οι εργαζόμενοι, δηλαδή το αυτονόητο, για να καταβάλλονται τα δεδουλευμένα τους.

Αυτή λοιπόν είναι η κατάσταση που υπάρχει σήμερα. Οι εργαζόμενοι βιώνουν αυτό το βάρβαρο πρόσωπο του εκμεταλλευτικού συστήματος, τη σκληρή εκμετάλλευση. Αυτό είναι και το πρόβλημα που πρέπει να λυθεί, η ανατροπή αυτής της μορφής οργάνωσης της οικονομίας. Στον καπιταλισμό, στο σύστημα της ελευθερίας της αγοράς, της ατομικής ιδιοκτησίας στα μέσα παραγωγής, στις υποδομές της αναψυχής και των διακοπών, εκτός από τη μεγάλη εκμετάλλευση, όπως αναφέραμε, για την πλειονότητα των εργαζομένων, είναι και οι εργατικές λαϊκές οικογένειες, που αδυνατούν να καλύψουν βασικές ανάγκες. Ο τουρισμός για αυτούς φαντάζει ένα όνειρο θερινής νυκτός. Είναι απλησίαστο και το στερείται η μεγάλη πλειονότητα.

Μιας και συζητάμε λοιπόν για τις συμφωνίες με χώρες που παλινορθώθηκε ο καπιταλισμός πριν τριάντα χρόνια, παρά τα λάθη και τις αδυναμίες του υπαρκτού σοσιαλισμού, οι λαοί στις χώρες αυτές έζησαν αυτή την περίοδο μεγάλα επιτεύγματα σε κάθε πτυχή της ζωής τους: δουλειά για όλους, υγεία για όλους, παιδεία, αθλητισμός, πολιτισμός, ελεύθερος χρόνος άπλετος και άλλα πολλά, όπως και το δικαίωμα όλων στις διακοπές. Όσο και αν προσπαθεί αυτό το βάρβαρο εκμεταλλευτικό σύστημα με τον αντικομμουνισμό τους να αποκρύψει όλες αυτές τις κατακτήσεις, δεν θα τα καταφέρει. Είναι μονόδρομος η εργατική τάξη να δώσει απαντήσεις, να πάρει την υπόθεση αυτού του δρόμου ανάπτυξης στα χέρια της.

Αποτέλεσμα λοιπόν αυτών των επιτευγμάτων και της επίδρασης που ασκούσαν στην εργατική τάξη των καπιταλιστικών χωρών ήταν η ανάπτυξη της ταξικής πάλης και η παραχώρηση δικαιωμάτων και στον καπιταλισμό. Το οκτάωρο που τώρα με νομοθετική ρύθμιση η Κυβέρνηση της Νέας Δημοκρατίας εντασσόμενη, στο πλαίσιο αυτό, μέσα στην Ευρωπαϊκή Ένωση, το έκανε δεκάωρο και δεκατριάωρο. Το πενθήμερο ήταν κατάκτηση και ο κόσμος μπορούσε να πάει και δυο μέρες να αποδράσει. Τώρα γίνεται εξαήμερο και επταήμερο. Η σταθερή απασχόληση, που έδινε χρόνο στον κόσμο, τώρα είναι λάστιχο με συμβάσεις, που όπως είπα και χθες δεκαέξι μορφές απασχόλησης υπάρχουν στον τουρισμό. Η ετήσια άδεια με αποδοχές καταργήθηκε, κύριοι, όπως και οι αποζημιώσεις. Διότι απολύονται κάθε χρόνο, πέρυσι, τώρα το εξάμηνο, δύο εκατομμύρια εξήντα έξι χιλιάδες επτακόσιες σαράντα μία οι απολύσεις, όσος είναι ο αριθμός των εργαζομένων στον ιδιωτικό τομέα. Και προσλήψεις βέβαια αντίστοιχα άλλες τόσες. Δηλαδή μια ανακύκλωση της ανεργίας.

Άρα λοιπόν όλα αυτά έχουν ως αποτέλεσμα να καταργούνται όποια δικαιώματα έχουν απομείνει στην εργατική νομοθεσία. Επίσης, ο κοινωνικός τουρισμός, τα εκδρομικά προγράμματα, κι αυτά έχουν τελειώσει ουσιαστικά. Όλα αυτά λοιπόν σήμερα τα έχουν πάρει πίσω. Οι εργαζόμενοι, οι λαοί σε όλες τις χώρες, που δέχονται τον πόλεμο αυτού του κεφαλαίου, έναν δρόμο έχουν όπως είπαμε, να απαλλαγούν από αυτήν, ώστε να μπορέσουν να αξιοποιήσουν με την εργατική εξουσία και τον κοινωνικό σχεδιασμό όλες τις παραγωγικές δυνατότητες, να προχωρήσουν σε αμοιβαίες και επωφελείς διακρατικές συμφωνίες σε όλους τους τομείς, με κύριο βέβαια κριτήριο την ικανοποίηση των σύγχρονων διευρυμένων αναγκών τους, το οποίο κριτήριο δεν υπάρχει σε αυτές τις συμφωνίες, αλλά είναι το κριτήριο του κέρδους, ο ισχυρός, ο σιδερένιος νόμος του καπιταλισμού.

Το ΚΚΕ γι’ αυτό καταψηφίζει αυτές τις συμφωνίες και στηρίζει τους αγώνες των εργαζομένων και στο «ΧΙΛΤΟΝ», και στην Πάτρα, και σε όλη την Ελλάδα για να μπορέσουν να περιφρουρήσουν τα δικαιώματά τους και να διεκδικήσουν νέες κατακτήσεις.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κατσώτη.

Τον λόγο έχει ο ειδικός αγορητής της Ελληνικής Λύσης κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υπουργέ, θα ξεκινήσουμε από το ότι εάν πράγματι στα Ραφάλ τοποθετήθηκε το λογότυπο της Νέας Δημοκρατίας, όπως διαβάσαμε, χωρίς να ξέρουμε βέβαια εάν ισχύει, θα έπρεπε να ντρέπεται η Κυβέρνηση, αφού θα πληρωθούν από τους Έλληνες πολίτες, τους οποίους έχει ήδη φορτώσει με 43 δισεκατομμύρια χρέη, μέσα σε δύο μόλις χρόνια, και όχι από το κόμμα.

Διευρύνονται πάντως οι αποτυχίες της Κυβέρνησης, με την αρχική απόδοση του δεκαετούς ομολόγου στο 1,89%, κάτι εξαιρετικά προβληματικό, όταν χρωστάμε ήδη πάνω από περίπου 386 δισεκατομμύρια ευρώ. Αποτυχίες στην υγεία, στην οικονομία, στην ενεργειακή μας εξάρτηση, παντού.

Στην τουριστική σύμβαση τώρα με τη Μογγολία, είπαμε στην επιτροπή πως πρόκειται για μια περίκλειστη χώρα με τρία εκατομμύρια τριακόσιες χιλιάδες πληθυσμό, με 14,3 δισεκατομμύρια ΑΕΠ και με 4.185 δολάρια κατά κεφαλήν, μια πολύ φτωχή χώρα, ενώ θεωρείται πως η παραοικονομία της είναι πάνω από το 30% της οικονομίας της.

Είπαμε επίσης πως είχε το 2019 μόλις εξακόσιους τριάντα επτά χιλιάδες τουρίστες, κυρίως από την Κίνα, τη Ρωσία και τη Νότια Κορέα, με λίγους Ευρωπαίους και Αμερικανούς. Το τουριστικό της εισόδημα το 2019 ήταν 605 εκατομμύρια δολάρια ή το 4,5% του ΑΕΠ της, με μέση δαπάνη ανά τουρίστα τα 905 δολάρια, ενώ η σύμβαση μαζί της είναι γενικόλογη και μοιάζει με αυτή της Ουγγαρίας.

Διαφορετικό, όπως αναφέραμε, είναι μόνο το άρθρο 5, που αναφέρεται στην προώθηση των επενδύσεων στις δύο χώρες. Επίσης διαφέρει το 7, που αφορά τον σεβασμό των κανόνων της Ευρωπαϊκής Ένωσης, όπου η Μογγολία φαίνεται πως δεν έχει δεσμεύσεις.

Συμπερασματικά λοιπόν πρόκειται για μια ανούσια σύμβαση, χωρίς ορατό όφελος, αν και δεν υπάρχει κάποιος λόγος να καταψηφιστεί αλλά ούτε και να υπερψηφιστεί.

Σε σχέση τώρα με την Ουγγαρία αναφέραμε πως είναι μια χώρα συγκρίσιμου μεγέθους και οικονομίας με την Ελλάδα, με εννέα εκατομμύρια επτακόσιες πενήντα χιλιάδες πληθυσμό, με ΑΕΠ 180,9 δισεκατομμύρια δολάρια το 2021 σύμφωνα με προβλέψεις του ΔΝΤ και με κατά κεφαλήν ΑΕΠ 18.527 δολάρια. Βέβαια το 2008, όταν το δικό μας ΑΕΠ ήταν στα 356 δισεκατομμύρια δολάρια -189 δισεκατομμύρια σήμερα- της Ουγγαρίας ήταν μόλις 158 δισεκατομμύρια δολάρια, όπως θα καταθέσουμε στα Πρακτικά, έχοντας βυθιστεί στα 130 δισεκατομμύρια δολάρια με την κρίση.

Ειδικότερα βίωσε μια μεγάλη κρίση το 2008, με τη σοσιαλιστική κυβέρνησή της τότε να την οδηγεί στο ΔΝΤ, εφαρμόζοντας την καταστροφική πολιτική του. Οι πολίτες της όμως, σε αντίθεση με τους Έλληνες, δεν έσκυψαν το κεφάλι στα μνημόνια και αντέδρασαν το 2010, εκλέγοντας μια πατριωτική, φιλελεύθερη κυβέρνηση, η οποία σταμάτησε τις συζητήσεις με το ΔΝΤ και βίωσε μια δεύτερη κρίση, καταφέρνοντας όμως να το εξοφλήσει τρία χρόνια αργότερα, να το εκδιώξει από την πρωτεύουσά της και να πετύχει πραγματικά ένα οικονομικό θαύμα, που δυστυχώς εμείς δεν το καταφέραμε.

Αποτελεί λοιπόν ένα καλό παράδειγμα για την προδοσία των μνημονίων, ειδικά γι’ αυτούς που ακόμη ισχυρίζονται πως δεν είχε άλλη λύση η Ελλάδα, πως δεν είχε επιλογή, παρά την απίστευτη καταστροφή που έχουμε ήδη υποστεί και θα υποστούμε για πάρα πολλές δεκαετίες ακόμη.

Συνεχίσαμε στην επιτροπή, σημειώνοντας πως η ουγγρική τράπεζα OTP έχει ενδιαφερθεί να καλύψει τον χώρο στα Βαλκάνια, που έχουν δυστυχώς εγκαταλείψει οι ελληνικές τράπεζες ως αποτέλεσμα των μνημονίων και των εκβιαστικών πολιτικών της τρόικα, εξαγοράζοντας τη θυγατρική της Alpha Bank στην Αλβανία και ενδιαφερόμενη για τις θυγατρικές της Εθνικής στη Ρουμανία και στη Σερβία.

Γεωπολιτικά τονίσαμε πως υπάρχει προσέγγιση της Ουγγαρίας με την Τουρκία, ενώ ο πρωθυπουργός της Ουγγαρίας έχει δηλώσει πως ο λαός του είναι απόγονοι του Αττίλα, οπότε πως πρόκειται για έναν τουρκογενή πληθυσμό, ενώ το συμβούλιο των Τουρκογενών έχει ανοίξει παράρτημα στη Βουδαπέστη.

Συνεχίσαμε λέγοντας πως ο ιαματικός και ιατρικός τουρισμός είναι πολύ σημαντικοί για την Ουγγαρία, αφού το 2017 προσέλκυσε δυόμισι εκατομμύρια τουρίστες, ενώ είναι φημισμένα τα spa της, εκτιμώντας πως διαθέτει χίλιες πεντακόσιες ιαματικές πηγές, πολύ περισσότερες από εμάς. Είπαμε πως ο ιαματικός τουρισμός πρέπει να αναπτυχθεί στην Ελλάδα, όπου διαθέτουμε περί τις επτακόσιες πενήντα πηγές, εκ των οποίων λιγότερες από διακόσιες οι επισκέψιμες μας και εβδομήντα περίπου εκμεταλλεύσιμες, θυμίζοντας πως σύμφωνα με μελέτες θα μπορούσαμε να προσελκύσουμε τρία εκατομμύρια εκατό χιλιάδες πρόσθετους επισκέπτες.

Περαιτέρω, ο ιατρικός τουρισμός είναι επίσης πολύ ανεπτυγμένος στην Ουγγαρία, η οποία κατατάσσεται στην εικοστή τρίτη θέση παγκοσμίως, με την Ελλάδα στην τριακοστή τέταρτη πρόσφατα. Είναι δε πολύ δημοφιλής προορισμός Βρετανών και Γερμανών για φθηνές οδοντιατρικές επεμβάσεις -το τονίζαμε- διαθέτοντας έξι χιλιάδες οδοντιάτρους το 2017.

Εδώ πρόκειται για μια πραγματικά μεγάλη ευκαιρία για την Ελλάδα, εάν την εκμεταλλευτεί, αφού έχουμε δεκατρείς χιλιάδες τετρακόσιους εξήντα τέσσερις οδοντιάτρους με στοιχεία το 2019 της ΕΛΣΤΑΤ, όπως θα καταθέσουμε στα Πρακτικά, καθώς επίσης τον υψηλότερο αριθμό οδοντιάτρων στην Ευρωπαϊκή Ένωση, με εκατόν είκοσι έξι ανά εκατό χιλιάδες κατοίκους, όπως επίσης θα καταθέσουμε στα Πρακτικά. Είναι μια πραγματικά πολύ μεγάλη ευκαιρία.

Κάτι ανάλογο ισχύει και για τον ιατρικό τουρισμό, ο οποίος έχει μεγάλες προοπτικές στην Ελλάδα, ενώ θα μπορούσε να αυξήσει την απασχόληση στον χώρο, οπότε να εξασφαλίσει την επιστροφή των δεκαοκτώ χιλιάδων περίπου γιατρών που εγκατέλειψαν τη χώρα μας και αυτοί λόγω των μνημονίων. Άλλη μια καταστροφή για τη χώρα.

Προτεινόμενες δε ιατρικές υπηρεσίες για τον ανάλογο τουρισμό στην Ελλάδα είναι η αισθητική, η τεχνητή γονιμοποίηση, η οδοντιατρική, η οφθαλμιατρική και η ορθοπεδική, σημειώνοντας πως στην Ελλάδα έχουμε εξήντα έξι χιλιάδες πενήντα οκτώ γιατρούς, με στοιχεία ξανά του 2019, έναν πολύ μεγάλο αριθμό ευτυχώς ακόμη!

Σύμφωνα δε με μελέτη της «διαΝΕΟσις», μπορούν να προστεθούν 1,5 δισεκατομμύριο ευρώ και είκοσι χιλιάδες θέσεις εργασίας από τον ιατρικό τουρισμό, ενώ 2 δισεκατομμύρια και είκοσι έξι χιλιάδες θέσεις εργασίας από τον ιαματικό, καθώς επίσης 13,6 δισεκατομμύρια από τον τουρισμό ευεξίας, με εκατόν εβδομήντα μία χιλιάδες θέσεις εργασίας. Αυτά είναι οι δουλειές που θα πρέπει να κάνει η Κυβέρνηση, όχι απλώς θεωρίες.

Αυτές, λοιπόν, είναι οι πραγματικές ευκαιρίες για τη χώρα μας, όπως επίσης ο ποιοτικός τουρισμός, με την άνοδο της κατά κεφαλήν δαπάνης, που είναι μόλις 535 ευρώ, χαμηλότερη ακόμη και από την Τουρκία, σε συνδυασμό με την προώθηση των ελληνικών προϊόντων από τα ξενοδοχεία μας. Είναι ντροπή να καλύπτουν το μεγαλύτερο μέρος των αναγκών τους, σχεδόν κατά 80% γενικότερα στις προμήθειές τους, με εισαγωγές, αυξάνοντας έτσι το εμπορικό μας έλλειμμα.

Όσον αφορά στη σύμβαση, είναι επίσης γενικόλογη. Στο άρθρο 1 αναφέρεται ο σκοπός και το άρθρο 2 επικεντρώνεται στην αύξηση της τουριστικής κίνησης ανάμεσα στις δύο χώρες, καθώς επίσης και στη συνεργασία των ταξιδιωτικών οργανισμών.

Το άρθρο 3 εξειδικεύει τους τομείς συνεργασίας, που είναι το μάρκετινγκ και η προβολή, μέσα από τη συμμετοχή σε εκθέσεις, στην εκπαίδευση, στη στατιστική και στη νομοθεσία, ενώ το άρθρο 4 τονίζει τις συνεργασίες σε ειδικές μορφές τουρισμού, ιατρικού, ιαματικού, ευεξίας και πολιτιστικού.

Τα άρθρα 5 και 6 αφορούν στην προώθηση διεθνών συνεργασιών και το άρθρο 7 στη σύσταση μικτής επιτροπής για την παρακολούθηση της εφαρμογής της σύμβασης, ενώ δεν προβλέπεται κάτι για τον τρόπο επίλυσης των διαφορών.

Η σύμβαση τροποποιείται με αμοιβαία συναίνεση στο άρθρο 8.

Τίθεται σε ισχύ μετά από την κύρωση σε εθνικό επίπεδο στο άρθρο 9, με πενταετή διάρκεια και με σιωπηρή ανανέωση, ενώ μπορεί να καταγγελθεί με άμεση προειδοποίηση.

Τέλος, τα έξοδα των επισκέψεων καλύπτονται από τα κράτη, ενώ σύμφωνα με το Γενικό Λογιστήριο του Κράτους, θα χρειάζονται 3.360 ευρώ ετησίως για ταξίδια σε επιτροπές και άλλα τόσα για συμμετοχή σε συνέδρια, ενώ μπορεί να υπάρξουν επιπλέον έξοδα για εργαστήρια εκπαίδευσης και για τη συμμετοχή σε εκθέσεις, που δεν ποσοτικοποιούνται, αλλά θα καλυφθούν από τον ΕΟΤ. Σε κάθε περίπτωση, όπως και στη σύμβαση με τη Μογγολία, δεν μπορεί να είναι κάποιος «κατά», ενώ δεν φαίνονται ιδιαίτερα οφέλη από την υπερψήφισή της.

Οφείλουμε μόνο να συμπληρώσουμε πως από εκατόν εννέα χιλιάδες Ούγγρους που επισκέφθηκαν την Ελλάδα το 2014, αυξήθηκαν στους τριακόσιους είκοσι επτά χιλιάδες το 2019, όπως θα καταθέσουμε στα Πρακτικά, οπότε έχει υπάρξει μεγάλη αύξηση, κάτι που είναι θετικό για την Ελλάδα.

Και στις δύο συμβάσεις θα ψηφίσουμε «παρών».

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Βιλιάρδο.

Ο κ. Λογιάδης, ο οποίος θα μιλήσει μέσω Webex, έχει τον λόγο, για να τοποθετηθεί και για τις δύο συμβάσεις.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Βεβαίως, θα τοποθετηθώ και για τις δύο συμβάσεις ταυτόχρονα, αλλά, πρώτα, κύριε Πρόεδρε, θα μου επιτρέψετε μια σύντομη παρέμβαση στο προηγούμενο σχέδιο νόμου, στην τοποθέτηση του Υπουργού Αγροτικής Ανάπτυξης.

Τη θεωρούμε εντελώς άστοχη, αδιανόητη, λανθασμένη. Σήμερα που συζητάμε το σχέδιο νόμου συνεργασίας στον αγροτικό τομέα μεταξύ Ελλάδας και Αρμενίας, να έρχεται ο Υπουργός και να διαφημίζει τα πολεμικά αεροπλάνα που αγοράζει η Ελλάδα, ως ιστορική μέρα.

Δεν κάνουμε αγροτική διπλωματία ούτε έτσι γίνεται εξωτερική πολιτική, κύριε Πρόεδρε. Προηγουμένως, με την ομιλία μας αναδείξαμε ότι αυτή τη στιγμή γίνεται ένας αδήλωτος συνασπισμός μεταξύ Γαλλίας - Ελλάδας -Αρμενίας - Αιγύπτου - Κύπρου - Σαουδικής Αραβίας ουσιαστικά να απομονωθεί η γείτονα χώρα, η Τουρκία. Δημιουργούμε έτσι περαιτέρω εντάσεις και με την αγορά των Ραφάλ, όπως συνεχώς λέμε, ως ΜέΡΑ25, αλλά και με τη διπλωματία αυτή.

Θεωρούμε, λοιπόν, την τοποθέτηση του Υπουργού προηγουμένως εντελώς λανθασμένη. Είναι προς τη λάθος κατεύθυνση, ένα παραπάνω δε που η Αρμενία είναι και σε ένα γεωπολιτικό σημείο όπου περνούν και οι ενεργειακοί αγωγοί.

Κυρία Υπουργέ, συζητάμε σήμερα για την κύρωση των δύο μνημονίων συνεργασίας στον τομέα του τουρισμού, πρώτον, το μνημόνιο κατανόησης μεταξύ του Υπουργείου Τουρισμού της Ελλάδας και του Υπουργείου Περιβάλλοντος και Τουρισμού της Μογγολίας και δεύτερον, το μνημόνιο κατανόησης μεταξύ του Υπουργείου Τουρισμού της Ελλάδας και του Γραφείου του Πρωθυπουργού της Ουγγαρίας.

Θα ήθελα, κατ’ αρχάς, να τονίσω ότι στηρίζουμε τη συνεργασία στον τομέα του τουρισμού. Επισκέπτες και από τις δύο χώρες τους καλωσορίζουμε και τους χρειαζόμαστε.

Να αναδείξω, όμως, εδώ μια αντίφαση, κυρία Υπουργέ. Ο πληθυσμός και των δύο αυτών χωρών έχει εμβολιαστεί λόγω πανδημίας με ρωσικά και κινεζικά εμβόλια. Θέλαμε τους επισκέπτες εμβολιασμένους με ρωσικά και κινεζικά εμβόλια, όπως και από τις άλλες χώρες πέρυσι το καλοκαίρι και γενικά, αλλά ταυτόχρονα, από την άλλη, ως Ελλάδα, δεν εισάγουμε, κατ’ επιταγή της Ευρωπαϊκής Ένωσης, εμβόλια από την Κίνα ή τη Ρωσία. Αυτό αποδεικνύει τη διαπλοκή της Ευρωπαϊκής Ένωσης και τις μπίζνες με τα εμβόλια, αλλά και καταβαραθρώνει την αξιοπιστία της πολιτείας, με αποτέλεσμα τη μη εμπιστοσύνη των πολιτών στο εμβολιαστικό πρόγραμμα και περαιτέρω, στον διχασμό της κοινωνίας, με ολέθρια, πολλαπλά αποτελέσματα, όπως συνεχώς αναδεικνύουμε, ως ΜέΡΑ25.

Ναι, λοιπόν, στους εμβολιασμένους τουρίστες με κινεζικά και ρωσικά εμβόλια, όχι στην αγορά, όμως, αυτών.

Μιλήσατε χθες, κυρία Υπουργέ, για μεταλλάξεις του ιού. Στο σημείο αυτό θα ήθελα να τονίσω τη θέση του ΜέΡΑ25, ότι θα έπρεπε ευθύς εξαρχής, από την αρχή της πανδημίας, η Ευρωπαϊκή Ένωση να αγοράσει εμβόλια και να τα δωρίσει σε χώρες φτωχές, σε μεγάλους πληθυσμούς, όπως η Αφρική, ακριβώς για να μειωθεί αυτός ο κίνδυνος της μετάλλαξης που αναφέρατε, αλλά και για γεωπολιτικούς λόγους. Η Ρωσία και η Κίνα δωρίζουν και εμβολιάζουν τέτοιες τεράστιες πληθυσμιακές ομάδες, όπως η Αφρική. Διαπλοκή και ανυπαρξία της Ευρωπαϊκής Ένωσης και στο θέμα αυτό.

Όσον αφορά στην κύρωση του μνημονίου συνεργασίας με τη Μογγολία, αυτή αποτελείται από δέκα γενικόλογα και απλουστευμένα άρθρα. Ο πληθυσμός της Μογγολίας είναι τρία εκατομμύρια τριακόσιες χιλιάδες κάτοικοι. Είναι μία από τις πλέον αραιοκατοικημένες χώρες του κόσμου. Ο τουρισμός προς τη Μογγολία αφορά κυρίως στον φυσιολατρικό τουρισμό και στον τουρισμό περιπέτειας. Είναι μία από τις τελευταίες εναπομένουσες νομαδικές κοινωνίες, όπου ο μισός πληθυσμός ζει νομαδικά και ο άλλος μισός ζει στην πρωτεύουσα Ουλάν Μπατόρ.

Το μνημόνιο με την Ουγγαρία αποτελείται, επίσης, από δέκα γενικόλογα και απλουστευμένα άρθρα. Η Ουγγαρία έχει πληθυσμό δέκα εκατομμύρια κατοίκους και η πρωτεύουσά της, η Βουδαπέστη, αποτελεί πόλο έλξης τουριστών. Μεγάλα περιθώρια ανάπτυξης έχει ο ιατρικός, ιαματικός, οδοντιατρικός και εναλλακτικός τουρισμός. Η αεροπορική εταιρεία χαμηλού κόστους «WIZZ» είναι ουγγρικών συμφερόντων και προωθεί νέους προορισμούς προς την Ελλάδα από τα κράτη του Περσικού Κόλπου.

Όσο, όμως, κι αν προσπαθούμε να αναπτύξουμε τον τουρισμό με κάθε χώρα, όπως τώρα με τη Μογγολία και την Ουγγαρία, τουρισμός χωρίς στελέχη καταρτισμένα και καλοπληρωμένα δεν γίνεται, δεν υπάρχει. Ούτε χωρίς υποδομές νοείται τουρισμός ποιοτικός και αξιώσεων. Και εδώ πρέπει να τονίσουμε ότι ανώτερες σχολές τουριστικής εκπαίδευσης πουθενά δεν λειτουργούν. Ως προς τη Σχολή Τουριστικών Επαγγελμάτων εδώ, στην Κρήτη, στο Ηράκλειο -στο Κοκκίνη Χάνι- έχει καταστραφεί το κτήριο και δεν γίνονται μαθήματα. Η ΑΣΤΕΚ Αγίου Νικολάου, αντί να αναπτυχθεί και να βγάζει υψηλόβαθμα στελέχη, υποβαθμίζεται κι αυτή συνεχώς και απαξιώνεται. Υπάρχουν τεράστιες ελλείψεις στελεχών στον τουρισμό. Οδηγούνται, λοιπόν, οι μαθητές σε ιδιωτικές σχολές.

Αυτή ακριβώς την πολιτική σας κατακρίνουμε ως ΜέΡΑ25. Υποβαθμίζετε και απαξιώνετε τη δημόσια εκπαίδευση και μ’ αυτόν τον τρόπο στρέφετε τους φοιτητές στην ιδιωτική εκπαίδευση. Και από την άλλη, χωρίς πόρους, χωρίς δημόσιες επενδύσεις, με ανύπαρκτες υποδομές, τουρισμός δεν νοείται. Δεν γίνεται.

Να πω εδώ ότι αιχμή του δόρατος είναι η Κρήτη και το αεροδρόμιο Ηρακλείου. Είναι απερίγραπτο. Οι δρόμοι είναι βομβαρδισμένο τοπίο. Έχετε έρθει, κυρία Υπουργέ. Τους έχετε δει. Βιολογικοί καθαρισμοί δεν υπάρχουν. Το νερό δεν επαρκεί. Το ηλεκτρικό ρεύμα πέραν του ότι είναι πανάκριβο, κόβεται συνεχώς το καλοκαίρι. Τα ξενοδοχεία έχουν πλήρως υποκαταστήσει το κράτος. Έχουν τους δικούς τους βιολογικούς καθαρισμούς, τις δικές τους μονάδες επεξεργασίας νερού και τις δικές τους ηλεκτρογεννήτριες.

Δεν έχω όσο χρόνο θα ήθελα για να θίξω θέματα και προβλήματα του τουρισμού. Θα κλείσω λέγοντας ότι η υπερφορολόγηση -κατ’ επιταγήν των μνημονίων που έχετε υπογράψει και οι τρεις κυβερνήσεις-, άμεση και έμμεση, με έναν ΦΠΑ από τους υψηλότερους στην Ευρώπη, οδηγεί σε φοροδιαφυγή και αθέμιτο ανταγωνισμό. Καταστρέφει την οικονομία, καταστρέφει τις υγιείς επιχειρήσεις, τους υγιείς εργαζόμενους και δημιουργεί παραοικονομία και μαύρη εργασία.

Πέρα από την υπερφορολόγηση που μειώνει το διαθέσιμο εισόδημα των εργαζόμενων, όταν αυτοί πρέπει συν τοις άλλοις να πληρώνουν για θέματα υγείας τους, για τα δόντια τους, για τα μάτια τους, αξονικές και να στείλουν τα παιδιά τους σε ιδιωτικά φροντιστήρια, τι τους μένει για να ζήσουν; Η έλλειψη επίσης, δημόσιων ελεγκτικών μηχανισμών, παραδείγματος χάριν της Επιθεώρησης Εργασίας απαξιώνοντας και υποστελεχώνοντας τον δημόσιο τομέα, δημιουργεί πάρα πολλά προβλήματα περαιτέρω παρά βοηθάει τον τουρισμό. Θέλουμε, λοιπόν, τουρισμό; Δημόσιες υποδομές, καταρτισμένα υψηλά στελέχη, αξιοπρεπές διαθέσιμο εισόδημα είναι μερικές βασικές προϋποθέσεις για τους στόχους αυτούς.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λογιάδη.

Μόνο δυο Κοινοβουλευτικοί Εκπρόσωποι έχουν ζητήσει να πάρουν τον λόγο.

Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ήθελα να ξεκινήσω και εγώ με την τοποθέτηση του Υπουργού Αγροτικής Ανάπτυξης σε σχέση με τα Ραφάλ τα οποία έρχονται σήμερα στην Τανάγρα. Θεωρώ ντροπή, πραγματικά, μία συμφωνία αμυντική να μετατρέπεται σε κομματική φιέστα. Αυτό είναι απαράδεκτο απ’ όλες τις απόψεις, όταν μάλιστα είμαστε μια χώρα της οποίας ο λαός αυτή τη στιγμή βιώνει μια ακρίβεια που καθιστά τη ζωή του όχι απλώς δύσκολη, αλλά δυσβάστακτη και όταν έχουμε μια πανδημία με υψηλούς τους σκληρούς δείκτες θανάτων, διασωληνωμένων κ.λπ.. Είμαστε οι πρώτοι απ’ όλες τις χώρες της Ευρωπαϊκής Ένωσης ανά εκατομμύριο κατοίκους.

Εμείς είμαστε υπέρ της αμυντικής θωράκισης της χώρας. Λέμε «ναι» στην αμυντική θωράκιση της χώρας. Λέμε «όχι» όμως στην κούρσα των υπερεξοπλισμών. Αυτή είναι η δική μας τοποθέτηση και γι’ αυτό ακριβώς δεν συμφωνούμε με τον τρόπο που γίνεται σήμερα αυτή η συμφωνία. Και με το βιντεάκι που κυκλοφόρησε χθες το βράδυ η Νέα Δημοκρατία μετατρέπεται μία εθνική πολιτική σε κομματική πολιτική.

Σε σχέση με τα μνημόνια συνεργασίας για τον τουρισμό, με τις δύο χώρες Μογγολία και Ουγγαρία, προφανώς είναι θετικές αυτές οι συμφωνίες για τον τουρισμό, όπως είναι θετικές οι συμφωνίες με όλες τις χώρες του κόσμου, του πλανήτη, σε σχέση με την τουριστική ανάπτυξη και την τουριστική συνεργασία.

Βεβαίως είναι πάρα πολύ αδύναμες μέχρι σήμερα οι σχέσεις μας με αυτές τις δύο χώρες, ιδιαίτερα με τη Μογγολία, μια χώρα της Βορειοκεντρικής Ασίας. Πραγματικά πιστεύω ότι είναι σε πρωτόλεια βάση το ξεκίνημα μιας τέτοιας συμφωνίας. Όμως και με την Ουγγαρία το ίδιο. Από τη στιγμή που έχουμε γραφείο του ΕΟΤ στην Αυστρία και όχι στη Βουδαπέστη, παραδείγματος χάριν, δείχνει ότι ακόμα οι σχέσεις μας είναι σε πολύ αδύνατο επίπεδο. Βεβαίως έχουμε αυξητική τάση της ροής των Ούγγρων τουριστών. Το 2014 είχαμε εκατόν εννέα χιλιάδες. Το 2019, έχουμε τριακόσιες είκοσι επτά χιλιάδες Ούγγρους τουρίστες. Επίσης ο ΕΟΤ μέχρι σήμερα δεν συμμετέχει σε εκθέσεις τουρισμού στην Ουγγαρία.

Επίσης, υπάρχει και ένα άλλο ζήτημα. Η Ελλάδα δεν διαθέτει ακόμα αξιόπιστο στατιστικό σύστημα σε σχέση με τον τουρισμό. Από τη δεκαετία του 2000 περιμένουμε τους δορυφόρους λογαριασμούς.

Θα έλεγα, λοιπόν, ότι οι σχέσεις μας με τις δύο χώρες -και τη Μογγολία και την Ουγγαρία- σε ό,τι αφορά τον τουρισμό είναι αδύνατες. Ελπίζω, με την Ουγγαρία τουλάχιστον, να μην επιταχύνονται λόγω ιδεολογικής συγγένειας. Διότι, αγαπητοί συνάδελφοι, είναι προφανές ότι η Κυβέρνηση Μητσοτάκη με την Κυβέρνηση Όρμπαν έχουν αρχίσει και μοιάζουν σε πάρα πολλά πράγματα, δυστυχώς, υιοθετώντας μια ακροδεξιά λογική, νοοτροπία και συμπεριφορά. Και αυτό το βλέπουμε με το θέμα των μέσων μαζικής ενημέρωσης.

Ελπίζω ότι σε λίγες μέρες θα συζητηθεί το πόρισμα της εξεταστικής επιτροπής για τη λίστα Πέτσα ανεξάρτητα αν η Κυβέρνηση, η Νέα Δημοκρατία, όλα καλά τα είδε, δεν υπάρχει καμμία πολιτική ευθύνη κ.λπ.. Όμως πρέπει να ξέρουμε ότι είμαστε η εικοστή πρώτη χώρα, μαζί με την Πολωνία και την Ουγγαρία, σε σχέση με την εμπιστοσύνη των πολιτών στα μέσα μαζικής ενημέρωσης.

Επιπλέον, η δημοκρατία χτυπιέται όταν χτυπιούνται οι δημοσιογράφοι. Αυτό το οποίο γίνεται με την περίπτωση της Γιάννας Παπαδάκου και του Κώστα Βαξεβάνη, που σήμερα καλείται στον Άρειο Πάγο να απολογηθεί, είναι πρωτοφανή πράγματα. Είναι πράγματα περιστολής της δημοσιογραφίας και της δημοκρατίας και, πραγματικά, δεν ξέρουμε που θα οδηγήσουν.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Κύριε Πρόεδρε, θα ήθελα μια μικρή ανοχή. Δεν έχουμε και πολλούς ομιλητές.

Οι άνθρωποι αυτοί κάνουν μια έρευνα πάνω σε ένα σκάνδαλο και όχι σε μια σκευωρία. Επιτέλους αναγνωρίστε ότι είναι ένα σκάνδαλο η υπόθεση «NOVARTIS» και όχι μόνο για τους γιατρούς αλλά και για πολιτικά πρόσωπα. Και που είναι επιτέλους η κατάληξη; Εγώ να καταλάβω ότι θα αρχειοθετηθούν αν δεν υπάρχουν στοιχεία, αλλά γιατί δεν αρχειοθετούνται ακόμα για τους δύο Υπουργούς και για τον τρίτο του οποίου η ασυλία έχει αρθεί και με τη δική του σύμφωνη γνώμη μέσα στο Κοινοβούλιο Λοιπόν, ας τελειώσουν αυτές οι υποθέσεις και αφού τελειώσουν, να μας πείτε ότι δεν υπήρξε δήθεν σκάνδαλο της «NOVARTIS».

Υπάρχουν σοβαρά προβλήματα που τρέχουν στον τουρισμό. Η εικόνα δεν είναι τόσο ωραία όσο εμφανίζεται από τον Υπουργό, τον κ. Κικίλια. Τα στατιστικά στοιχεία της ΕΛΣΤΑΤ της σύγκρισης του εννιάμηνου Ιανουαρίου - Σεπτεμβρίου 2021 σε σχέση με το αντίστοιχο εννιάμηνο του 2019 λέει 51,2% μείωση στις αφίξεις, 51,3% μείωση στις διανυκτερεύσεις, 44,1% στις πληρότητες έναντι 53,9%. Επίσης, το ίδιο συμβαίνει με την επιβατική κίνηση του διεθνούς αερολιμένα. Είναι μειωμένη σε σχέση με το 2019.

Ως προς το θέμα με τις πληρότητες στην εορταστική περίοδο σας το έχουν πει οι ξενοδόχοι και οι τουριστικοί φορείς. Αποδομούν μια ωραιοποιημένη εικόνα που θέλει να παρουσιάσει η Κυβέρνηση. Βεβαίως πήγε καλά ο τουρισμός το 2021 και ιδιαίτερα στα νησιά και στις τουριστικές περιοχές. Δεν θα πούμε ότι δεν πήγε καλά. Δεν μπορούσε όμως εκ των πραγμάτων, όταν τέλος Οκτωβρίου περίπου έκλεισε η τουριστική περίοδος, να καλύψει όλο το έτος 2021.

Και, βεβαίως, πρέπει να ξέρουμε ότι παγκοσμίως η τουριστική τάση είναι να αυξάνονται οι ροές των τουριστών από χώρα σε χώρα και δεν έχει καμμία σχέση αυτό με το ποιος είναι κυβέρνηση. Για να είμαστε εξηγημένοι, δηλαδή. Εκτός αν κάποια κυβέρνηση πραγματικά κάνει σημαντικά πράγματα.

Και εδώ, επειδή λέμε στη συνεργασία των δύο τουριστικών μνημονίων και για τις εναλλακτικές μορφές τουρισμού, εγώ θα ήθελα να σας πω το εξής: Μιλάμε για οικοτουρισμό. Βεβαίως είναι μια πολύ σημαντική εναλλακτική μορφή τουρισμού. Οικοτουρισμός όμως στα νησιά μας και στις ακτογραμμές μας, όταν δίνονται αφειδώς άδειες για στρατηγικές επενδύσεις πεντάστερων, που καταστρέφουν το περιβάλλον, που καταστρέφουν τη φέρουσα ικανότητα, που καταστρέφουν τη βιώσιμη ανάπτυξη, καταστρέφουν την ιστορική και πολιτιστική κληρονομιά των νησιών μας; Για ποιον οικοτουρισμό μιλάμε, για ποιον προορισμό ο οποίος σέβεται τον άνθρωπο και το περιβάλλον μέσα στις διαστάσεις που, πραγματικά, θέλουμε για να υπάρχει ένας τουρισμός προοπτικής και όχι ένας τουρισμός ο οποίος θα υπηρετεί μόνο κάποιες μεγάλες πολυεθνικές επιχειρήσεις;

Για να μην πούμε, βεβαίως, και για τα θέματα των εργαζομένων, όπου ξέρετε ότι δεκάδες χιλιάδες άνθρωποι δεν πήραν επίδομα ανεργίας φέτος, όπως είναι οι εποχικοί εργαζόμενοι. Τώρα έχουμε το παράδειγμα του «ΧΙΛΤΟΝ», όπου κινδυνεύουν άμεσα να βγουν στον δρόμο τριακόσιοι πενήντα εργαζόμενοι.

Σε ό,τι αφορά δε την τουριστική εκπαίδευση, ξέρετε πολύ καλά τι συμβαίνει με τις ανώτερες σχολές τουριστικής εκπαίδευσης στη Ρόδο και στο Λασίθι. Υπάρχει απόγνωση από πλευράς των φοιτητών και για την επαγγελματική τους προοπτική αλλά και για τη δυνατότητα να ζήσουν στις πόλεις που υπάρχουν αυτές οι σχολές. Τι θα γίνει από πλευράς Υπουργείου Τουρισμού; Δεν υπάρχει καμμία απάντηση ακόμα σ’ αυτά τα ζητήματα.

Για αυτούς όλους τους λόγους εμείς φωνάζουμε και διακηρύσσουμε ότι είναι επιτακτική άμεσα η πολιτική αλλαγή, είναι επιτακτική άμεσα να σταματήσει, να σωθεί ό,τι μπορεί να σωθεί σ’ αυτή τη χώρα και να δημιουργηθεί μια προοδευτική κυβέρνηση, η οποία θα χαράξει ένα στρατηγικό ορίζοντα δημοκρατίας, κοινωνικού κράτους, ανάπτυξης για τους πολλούς και όχι για τους λίγους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ.

Τον λόγο έχει ο κ. Θεοχάρης (Χάρης) Θεοχάρης, Κοινοβουλευτικός Εκπρόσωπος της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πάρα πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα αναφερθώ φυσικά στις συμφωνίες αυτές. Χαίρομαι πάρα πολύ που έρχονται προς κύρωση συμφωνίες συνεργασίας με χώρες στο πεδίο του τουρισμού, γιατί από τον τουρισμό, από τις οικονομικές συνεργασίες ξεκινάνε και εμβαθύνουν οι σχέσεις μεταξύ των χωρών, και τελικά η χώρα μας γίνεται ισχυρότερη στρατηγικά και συνολικότερα. Χαίρομαι, βεβαίως, γιατί αυτές οι συμφωνίες με την Ουγγαρία και τη Μογγολία στοχεύουν στην ενίσχυση της τουριστικής συνεργασίας αλλά και την προώθηση των ειδικών μορφών τουρισμού. Εκπροσωπεί το Υπουργείο Τουρισμού η Υφυπουργός που είναι αρμόδια για τις ειδικές αυτές μορφές τουρισμού, όπως του ιατρικού τουρισμού, του τουρισμού ευεξίας, υγείας και του πολιτιστικού τουρισμού.

Η Μογγολία πράγματι -θυμάμαι γιατί πέρασα νεότερος διακοπές εκεί- είναι μια αχανής χώρα, μια χώρα που προσφέρει συγκινήσεις. Αντίστοιχα η χώρα μας είναι μια χώρα υψηλότατου τουρισμού, πολύπλευρη και η οποία μπορεί να προσφέρει σε όλους τους ταξιδιώτες μοναδικές εμπειρίες.

Έχουμε βέβαια γενικότερη συνεργασία σε πολλούς τομείς, όπως για παράδειγμα στον Παγκόσμιο Οργανισμό Τουρισμού. Η χώρα μας έχει την προεδρία ξανά, για δύο χρόνια ακόμα, της Ευρωπαϊκής Επιτροπής του οργανισμού αυτού και αυτό δείχνει το πού βρίσκεται σε αξία η χώρα μας αυτή τη στιγμή σε αυτόν τον τομέα.

Χαίρομαι, βεβαίως, ακόμα περισσότερο, διότι αυτές οι δύο συμφωνίες είναι δύο συμφωνίες τις οποίες φτιάξαμε και υπογράψαμε εμείς στη θητεία της Κυβέρνησης Μητσοτάκη, ολοκληρώνοντας τη δικιά μου θητεία, ανασύροντας από το συρτάρι τις συμφωνίες του ΣΥΡΙΖΑ που είχαν μπει στις καλένδες και απλώς είχαν υπογραφεί και δεν είχαν κυρωθεί από το Κοινοβούλιο. Τελειώσαμε αυτή τη δουλειά και τώρα πια προχωράμε στη δουλειά της κύρωσης των συμφωνιών που υπογράψαμε εμείς στη θητεία μας.

Χαρακτηριστικό είναι ότι η προηγούμενη συμφωνία του Υπουργείου Αγροτικής Ανάπτυξης που μόλις τώρα ψηφίσαμε -σημαντικότατη συμφωνία σε πάρα πολλούς τομείς, για τη φυτική παραγωγή, κτηνοτροφία, αλιεία, αγροτική έρευνα, βιοτεχνολογία και γεωπεριβαλλοντικά θέματα- είναι συμφωνία που υπογράφηκε το 2014 επί κυβέρνησης Σαμαρά. Δηλαδή αυτή τη στιγμή το Υπουργείο Αγροτικής Ανάπτυξης ανασύρει συμφωνίες οι οποίες μας έρχονται από πολύ παλαιότερα και θα έπρεπε να είχαν ολοκληρωθεί.

Ακούστηκαν, βέβαια, πάρα πολλά αντιπολιτευτικά και αρκετές κορώνες, ιδιαίτερα από τον Κοινοβουλευτικό Εκπρόσωπο του ΣΥΡΙΖΑ, τον κ. Συρμαλένιο. Θα μου επιτρέψει ο κύριος Πρόεδρος με την ανοχή που επέδειξε και στους προηγούμενους ομιλητές -εξάλλου είναι σύντομη η συνεδρίαση αυτή και έχουμε λίγο χρόνο νομίζω- να αναφερθώ και εγώ σ’ αυτή τη λογική.

Δεν είναι, βέβαια, μόνο ο κ. Συρμαλένιος που ύψωσε για κάποιον λόγο τους τόνους σε μια συνεδρίαση που δεν προσφέρεται για τέτοιου είδους αντιπολίτευση. Φυσικά, όμως, πολλά πράγματα από αυτά πρέπει να απαντηθούν.

Όσον αφορά τον τουρισμό -επιτρέψτε μου να ξεκινήσω από εκεί, γιατί είναι το θέμα της συζήτησης- η χώρα μας είναι στο τοπ το παγκόσμιο αυτή τη χρονιά. Και είναι κόντρα σε όλη την εικόνα που καλλιεργούσατε το προηγούμενο διάστημα, η κ. Νοτοπούλου, εσείς ο ίδιος, ο κ. Σαντορινιός και μια σειρά ανθρώπων οι οποίοι είστε από τουριστικές περιοχές και συνεπώς παρακολουθείτε πιο σφιχτά τα πράγματα εκεί.

Σήμερα διάβαζα άρθρα για το σημείωμα της πρεσβείας μας στην Ισπανία, που συνέκρινε το πώς μπαίνει σ’ αυτή τη χρονιά η χώρα μας, με πτώση 46% από το 2019, πώς μπαίνει η ισπανική αγορά, με πτώση 64% από το 2019, σχεδόν διπλάσια πτώση. Συνεπώς τι συμβαίνει με το επιχείρημα ότι δεν έχει σημασία η κυβέρνηση; Σοσιαλιστική κυβέρνηση στην Ισπανία, με άλλες πολιτικές, άλλη αντιμετώπιση της πανδημίας, με άλλα ενδεχομένως προβλήματα. Δεν θα κάτσω να ελέγξω κάθε τι που συνέβη στην Ισπανία.

Όμως, εκείνες οι πολιτικές οδήγησαν μία υπερδύναμη, τη δεύτερη παγκόσμια χώρα στον τουρισμό, να έχει αυτή την τεράστια πτώση και τη δικιά μας χώρα να έχει μια πολύ μικρότερη πτώση. Άρα η εικόνα την οποία προσπαθείτε να φιλοτεχνήσετε, να καλλιεργήσετε, ότι έξω υπάρχει μία απόλυτη καταστροφή και στο πεδίο του τουρισμού, προφανώς δεν επιβεβαιώνεται από την πραγματικότητα.

Φυσικά είναι ένα ζήτημα να λέμε ότι κάποιοι δεν πήραν επίδομα -μα τα επιδόματα ανεργίας μειώθηκαν στα πενήντα ένσημα, τις ελάχιστες δηλαδή απαιτήσεις-, να επικεντρωνόμαστε σε ενδεχόμενες απολύσεις που μπορεί να υπάρχουν. Στο «ΧΙΛΤΟΝ» δεν ξέρω αν θα συμβούν. όμως, αυτή τη στιγμή ξέρω ότι το «W» στη Μεσσηνία της ίδιας αλυσίδας προσλαμβάνει.

Προφανώς σε μία οικονομία κάθε ώρα υπάρχουν απολύσεις, αλλαγές, το προσωπικό μετακινείται από μια επιχείρηση στην άλλη και αναπροσαρμόζεται ανάλογα με τις ανάγκες των πελατών και της εποχής. Συνεπώς δεν μπορεί να επικεντρωνόμαστε μόνο στις απολύσεις. Πρέπει να βλέπουμε και τις προσλήψεις.

Θα τελειώσω με τρία παραδείγματα για το πόσο φιλόδοξη είναι πραγματικά -και σας συγχαίρω γι’ αυτό- η αντιπολιτευτική στρατηγική του ΣΥΡΙΖΑ. Είναι φιλόδοξη όχι γιατί προσπαθεί να ρίξει την Κυβέρνηση. Δεν είναι ο στόχος της. Δεν αντιπολιτεύεται καν την Κυβέρνηση ο ΣΥΡΙΖΑ. Ο ΣΥΡΙΖΑ αντιπολιτεύεται τη δημοκρατία, τη χώρα και την πραγματικότητα. Αυτοί είναι οι τρεις στόχοι του ΣΥΡΙΖΑ και θα αναφέρω τρία παραδείγματα.

**ΑΛΕΞΑΝΔΡΟΣ** **- ΧΡΗΣΤΟΣ** **ΑΥΛΩΝΙΤΗΣ:** Είστε ευγενικός άνθρωπος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα μιλήσουμε και για το πόρισμα των μέσων μαζικής ενημέρωσης. Μην ανησυχείτε. Τελειώνει και το φιάσκο της εξεταστικής επιτροπής. Θα φανεί πολύ εύλογο στα μάτια του ελληνικού λαού που μας κοιτάζει σήμερα.

Όμως, δεν μπορεί κανένας να ξεχνάει, δεν ξεχνάει κανένας στην κοινωνία ότι ο ΣΥΡΙΖΑ χρεώνεται μία από τις πιο κραυγαλέες, πιο χονδροειδείς απόπειρες χειραγώγησης της δικαιοσύνης και ξεχνάω τα μέσα μαζικής ενημέρωσης με τα ινστιτούτα Φλωρεντίας και τα λοιπά.

Όλοι θυμόμαστε, λοιπόν, τις νυχτερινές εφόδους των στενών συνεργατών του κ. Τσίπρα στο Υπουργείο της Δικαιοσύνης. Όλοι θυμόμαστε τους αρμόδιους Υπουργούς της κυβέρνησης ΣΥΡΙΖΑ να πανηγυρίζουν, όταν αποκαλύφθηκε δήθεν το μεγαλύτερο σκάνδαλο από καταβολής του ελληνικού κράτους για την υπόθεση «NOVARTIS». Πανηγύριζαν, γιατί πίστευαν ότι είχαν βρει έναν σίγουρο τρόπο να κάνουν αυτό που τους είχε υποδείξει ο κ. Πολάκης, πάση θυσία φυλάκιση πολιτικών από άλλα κόμματα.

Αν, όμως, ο ΣΥΡΙΖΑ προτιμάει να τα ξεχνάει όλα αυτά, ο ελληνικός λαός προτιμάει να τα θυμάται, την κατάχρηση εξουσίας, την κατάργηση κάθε έννοιας ανεξαρτησίας της δικαιοσύνης με τη συντονισμένη απόπειρα άλωσης των θεσμών σε βάρος της συνταγματικής τάξης.

Αυτό ακόμα και τώρα είναι το κεντρικό πρόταγμα του κ. Πολάκη, μας το λέει κάθε μέρα -κάθε μέρα!- σε συναντήσεις. Τα παραδείγματα είναι τόσο τωρινά και επίκαιρα που δεν χρειάζεται καν να τα περιγράψω. Όμως, αυτή είναι η θέση που για μένα είναι η πραγματική θέση. Αυτό είναι το κεντρικό πρόταγμα του κ. Τσίπρα. Είναι το κεντρικό πρόταγμα του ΣΥΡΙΖΑ. Δεν είναι ο κ. Τσίπρας όμηρος του κ. Πολάκη. Ο κ. Πολάκης είναι το φερέφωνο του κ. Τσίπρα. Ίσως να είναι αυτός ένας τρόπος για να κρύψουν την ανεπάρκεια και τη δύσκολη θέση στην οποία ο ΣΥΡΙΖΑ βρίσκεται από τις δημοσκοπήσεις που επιβεβαιώνουν την κατάσταση στην οποία βρίσκεται στη συνείδηση του ελληνικού λαού.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε.

Ο ΣΥΡΙΖΑ αντιμάχεται τη χώρα. Το παράδειγμα με τα Ραφάλ είναι χαρακτηριστικό. Είναι δυνατόν να μιλάτε για κομματική φιέστα;

Μας είπατε, κύριε Συρμαλένιε, ότι στηρίζετε την ενίσχυση της αμυντικής δύναμης της χώρας; Ψηφίσατε καμμία από αυτές τις συμφωνίες; Ψηφίσατε στον προϋπολογισμό που μόλις ψηφίστηκε τις αμυντικές δαπάνες; Με αυτόν τον τρόπο στηρίζετε τη θωράκιση της χώρας; Ήρθατε εδώ με τη γαλλική συμφωνία που ψηφίσαμε για τις φρεγάτες και μας είπατε -αυτά που είπε ο κ. Τσίπρας σας λέω, με τα λόγια του- να μην πάρουμε όπλα γιατί ο ελληνικός λαός πεινάει, να μην κάνουμε συμφωνίες συνεργασίας με άλλες χώρες, γιατί εκτός από πλεονεκτήματα έχουμε και υποχρεώσεις και μετά, αφού έχουμε ξενυχιαστεί και ξεδοντιαστεί, να πάμε στην Τουρκία και να διαπραγματευτούμε. Αυτή είναι η θέση σας! Αυτή είναι η ενίσχυση της χώρας; Είστε κατά της χώρας και αυτό είναι που σας λέω!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Για το Σαχέλ σας είπε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω τώρα με το γεγονός ότι αντιμάχεστε την πραγματικότητα. Πανδημία: Σηκώσατε τον αχό και δεν έπρεπε…

**ΠΡΟΕΔΡΕΥΩΝ (Χαράλαμπος Αθανασίου):** Τώρα, κύριε συνάδελφε, η πανδημία, δεν ετέθη θέμα σήμερα να απαντήσετε. Στα προηγούμενα ετέθη θέμα, αλλά…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε -όχι, ετέθη θέμα- δύο λέξεις θα είναι. Ο κ. Συρμαλένιος μίλησε για τους σκληρούς δείκτες και μας έλεγε ότι είμαστε πρώτοι στην Ευρώπη.

Σας λέω, λοιπόν, κύριε Συρμαλένιε, μέχρι τώρα η κριτική σας ήταν «τα κρούσματα θα εκτοξευθούν γιατί ανοίγετε τα σχολεία» και τι είπε η πραγματικότητα; Μόλις άνοιξαν τα σχολεία, κατά 1/3 πτώση των κρουσμάτων, ακριβώς διότι ελέγχθηκαν, ακριβώς διότι βρέθηκαν τα κρούσματα και κάθισαν στα σπίτια τους.

Και τώρα αλλάζει η κριτική σας στους σκληρούς δείκτες και σας επιστρέφω την κριτική πίσω. Όλη η κριτική σας έως τώρα ήταν ότι οι σκληροί δείκτες, οι θάνατοι, θα τελείωναν μόλις είχαμε τα μονοκλωνικά, αυτά μας λέει εδώ ο κ. Πολάκης και αναπαράγει το κύριο επιχείρημα των αντιεμβολιαστών, «μην εμβολιαστείτε γιατί υπάρχουν φάρμακα». Έχουμε τα μονοκλωνικά, τώρα έχουμε και τα δεύτερα φάρμακα. Πού είναι η πτώση των σκληρών δεικτών; Όλη αυτή η βασισμένη κριτική σας που ακούμε εδώ επί μήνες είναι αυτό: Πού είναι; Δεν υπάρχει άλλη λύση, εμβολιασμός και τήρηση όλων των μέτρων αποστασιοποίησης!

Η Κυβέρνηση έχει λογική, σωστή πολιτική και αυτή θα συνεχίσει να κάνει. Γι’ αυτό η Ελλάδα αλλάζει αυτή τη στιγμή, προχωράει μπροστά, δίνει μάχες και τις κερδίζει με αυτή την Κυβέρνηση.

Και κάποιοι σε αυτή την Αίθουσα επιλέγουν να μείνουν στο χθες. Επιμένουν στις κραυγές και σε τίποτα άλλο. Θα τους αφήσει, όμως, έτσι πίσω ο ελληνικός λαός, όπως και όλη η χώρα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

Η κυρία Υφυπουργός έχει τον λόγο.

Ορίστε, κυρία Ζαχαράκη, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Συζητάμε σήμερα την κύρωση δύο διεθνών συμφωνιών. Κάναμε μία πρώτη συζήτηση χθες στην επιτροπή και δεσμεύτηκα ούτως ή άλλως σήμερα να έρθω με περισσότερα στοιχεία, ειδικά για τα ζητήματα τα οποία τίθενται μετ’ επιτάσεως -και σωστά τίθενται- και ετέθησαν και από τους υπόλοιπους εκπροσώπους των κομμάτων.

Στόχος μας -για να συζητήσουμε λίγο για τις δύο συμφωνίες- είναι προφανώς η προώθηση της συνεργασίας και της ανάπτυξης του τουρισμού, με απώτερο σκοπό την άνθιση της εθνικής μας οικονομίας. Και νομίζω ότι συμφωνούμε όλοι -τουλάχιστον όσοι είμαστε εδώ πέρα το έχουμε δείξει κιόλας με τις τοποθετήσεις μας- ότι ο τουρισμός αποτελεί έναν από τους σπουδαιότερους πυλώνες για αυτή.

Από την πρώτη στιγμή που αναλάβαμε τις ευθύνες ως πολιτική ηγεσία αυτού του Υπουργείου -και είναι εδώ πέρα ο τέως Υπουργός, ο κ. Χάρης Θεοχάρης, με τον αγώνα που έκανε από την αρχή που ανέλαβε σε μία δύσκολη συγκυρία και βέβαια και με τη συνέχεια και με τον Βασίλη Κικίλια και τον κ. Κόνσολα και με εμένα- υπήρξε μια συντονισμένη συνεχής και αρμονική προσπάθεια, έτσι ώστε μέσα σε αυτό το ξέσπασμα αυτής της πρωτοφανούς υγειονομικής κρίσης -αυτής της πανδημικής κρίσης που ακόμα ζούμε και προσπαθούμε να ξεπεράσουμε κυρίως με τις αντοχές, την υπομονή, αλλά και με ένα συντονισμένο πρόγραμμα και εμβολιαστικό σε όλη τη χώρα- να δεσμευτούμε μέσα σε αυτό το δύσκολο συγκείμενο για την έμφαση και την αύξηση της εξωστρέφειας της χώρας μας.

Ναι, σε αυτό το πολύ δύσκολο συγκείμενο αναγνωρίζουμε και πιστεύουμε βαθύτατα στον ρόλο και στη σημασία της καλλιέργειας καλών σχέσεων με ξένα κράτη και λαούς, στη γόνιμη ανταλλαγή πληροφοριών και πρακτικών, από τις οποίες μπορούμε να επωφεληθούμε. Το έχουμε κάνει μέχρι τώρα και θα συνεχίσουμε να το κάνουμε.

Αυτός, λοιπόν, ο λόγος -τον ανέφερε πριν και ο κ. Θεοχάρης- ήταν ο λόγος της υπογραφής των δύο συμφωνιών και η αιτία που σήμερα η ελληνική Βουλή καλείται να επισφραγίσει την προσπάθεια μέσω της κύρωσής τους.

Προτού, όμως, συνεχίσω με την ουσία της σημερινής μας συζήτησης, δηλαδή αυτές τις δύο συμφωνίες, επιτρέψτε μου -γιατί όπως είπα και πριν, δεσμεύτηκα για αυτό- σε συνέχεια όσων ακούσαμε στην επιτροπή να απαντήσω στα σχόλια που έγιναν για την πορεία του ελληνικού τουρισμού και για τους χειρισμούς οι οποίοι έγιναν από το Υπουργείο, κυρίως να αποκαταστήσω όσο μπορώ και εγώ την εικόνα που θα σχημάτιζε κανείς, αν άκουγε σήμερα και χθες τα στοιχεία για τον ελληνικό τουρισμό και τις αιτιάσεις της Αντιπολίτευσης.

Ας μιλήσουμε, λοιπόν, με συγκεκριμένα, απτά στοιχεία τα οποία κάθε Έλληνας πολίτης μπορεί να αντιληφθεί στην καθημερινότητά του.

Τα 10,196 δισεκατομμύρια ευρώ, στα οποία έφτασαν οι ταξιδιωτικές εισπράξεις κατά το διάστημα Ιανουαρίου - Οκτωβρίου, δεν είναι καθόλου εικονικά στοιχεία, κύριε Μπιάγκη, νομίζω, είναι η Τράπεζα της Ελλάδος που τα έθεσε. Υπήρξε, λοιπόν, αύξηση κατά 142% σε σχέση με την προηγούμενη χρονιά. Είμαστε ικανοποιημένοι, βεβαίως, στο πλαίσιο το οποίο μπορέσαμε να κινηθούμε, στο συγκείμενο -επαναλαμβάνω- στο περιβάλλον στο οποίο κινούμαστε και είμαστε πολύ ικανοποιημένοι βλέποντας τις προοπτικές για το 2022, αλλά θα επανέλθω σε αυτό.

Με βάση τα τελευταία, λοιπόν, στοιχεία της Τράπεζας της Ελλάδος, τα έσοδα κινήθηκαν πάνω από το 54% το 2019, φτάνοντας περίπου στο 58%, αποδεικνύοντας ότι ο στόχος του 50% που αρχικά είχε τεθεί ήταν μάλλον μετριοπαθής. Μάλιστα, τον Αύγουστο και τον Σεπτέμβριο ξεπεράσαμε και το 75% των εσόδων του 2019.

Τον Οκτώβριο, που είναι μια απαιτητική πρόκληση, μια πρόκληση το να μπορέσουμε να έχουμε αυτή την επέκταση, που συνήθως ακούμε την επιμήκυνση της τουριστικής περιόδου, το είδαμε, όμως, να γίνεται πραγματικότητα και στους προορισμούς σαν τους προορισμούς του Νότιου Αιγαίου, κύριε Συρμαλένιε, που είδαμε αντίστοιχα να φτάνουμε σχεδόν στο 100% τον Οκτώβριο, ή να φτάνουμε να έχουμε αεροπλάνο ακόμα και 15 Νοεμβρίου. Αυτός είναι ο στόχος που θα έπρεπε να πετύχουμε, την πραγματική επιμήκυνση, να μπορέσουμε να βλέπουμε δηλαδή φιλοξενούμενούς μας να έρχονται και να απολαμβάνουν το ελληνικό καλοκαίρι ή το εκτεταμένο ελληνικό καλοκαίρι ή ένα φθινόπωρο, το οποίο ούτως ή άλλως θυμίζει πολύ το καλοκαίρι στους προορισμούς, να φτάνουν Οκτώβριο, Νοέμβριο. Βλέπουμε ότι μπορεί να έγινε πραγματικότητα, γιατί η πρόθεση αεροπορικών εταιρειών είναι να έχουμε πτήσεις μέχρι και τότε, θα το δούμε, βέβαια και μέσα στη χρονιά.

Συνεχίζω με τη μέση δαπάνη, γιατί άκουσα ένα σχόλιο για τη μέση δαπάνη. Να θυμίσω ότι φέτος, σύμφωνα και πάλι με τα σχόλια της Τράπεζας της Ελλάδος, είχαμε αύξηση της μέσης δαπάνης κατά 27% σε σχέση με το 2019, στα 724 ευρώ. Αυτό, λοιπόν, είναι ένα σημαντικό -αν θέλετε- στοιχείο, είναι μια παρακαταθήκη, το έχουμε δηλώσει και κατά τη διάρκεια του νομοσχεδίου, κατά τη συζήτηση του νομοσχεδίου, στο οποίο πρέπει να χτίσουμε. Δεν θα γίνει αυτόματα. Αυτό θα γίνει, κυρίως, με την αύξηση της ποιότητας του τουριστικού προϊόντος, τη διεύρυνση επιλογών που μπορεί να έχει ένας άνθρωπος που θα έρθει στην Ελλάδα, θα την επιλέξει και βέβαια, ο Έλληνας ταξιδιώτης και τη βελτίωση των υποδομών. Θα επανέλθω, λοιπόν και σε αυτό.

Σύμφωνα, λοιπόν, με τα στοιχεία της EUROSTAT, η Ελλάδα παρουσίασε την καλύτερη επίδοση στην Ευρωζώνη κατά το τρίτο τρίμηνο του προηγούμενου έτους, το πλέον τουριστικό τρίμηνο κατά το οποίο φαίνονται ουσιαστικά και τα αποτελέσματα της τουριστικής κίνησης στο πιο επίμαχο διάστημα. Αναπτύχθηκε η ελληνική οικονομία και περιμένουμε ούτως ή άλλως και τα τελικά στοιχεία για την ανάπτυξη. Και βέβαια, το ΑΕΠ μας την ίδια περίοδο ανήλθε στα 46,4 δισεκατομμύρια, την υψηλότερη εγχώρια επίδοση τα τελευταία δέκα χρόνια.

Νομίζω, λοιπόν, ότι πέραν από την ποσοτική ανάκαμψη, σε συνδυασμό με την ποιοτική ανάκαμψη και την αύξηση της μέσης δαπάνης -το λέω για να το ελέγξετε και σαν στοιχείο, αλλά είναι δεδομένο από την Τράπεζα της Ελλάδος- βλέπουμε τη γενικότερη συμβολή που μπορεί να έχει ο τουρισμός.

Και βέβαια, τα συγχαρητήρια και η ευγνωμοσύνη που νιώθουμε ως πολίτες αυτής της χώρας, προφανώς σε πρώτο χρόνο απευθύνονται στους ανθρώπους της ελληνικής φιλοξενίας, στους επαγγελματίες και στους απασχολούμενους του τουρισμού, οι οποίοι μπροστά σε μια, χωρίς κανένα προηγούμενο, δοκιμασία κατάφεραν να στείλουν το πιο αισιόδοξο μήνυμα για τη χώρα μας. Σαφώς, σταθήκαμε δίπλα τους από την πρώτη στιγμή. Ενώσαμε δυνάμεις για να φέρουμε το καλύτερο δυνατό αποτέλεσμα και συνεχίζουμε να στεκόμαστε δίπλα, με έκτακτα μέτρα τα οποία ισχύουν και αυτή τη στιγμή για τις επιχειρήσεις οι οποίες έχουν πληγεί και με την καινούργια μετάλλαξη, αλλά και τα μέτρα τα οποία μπορεί να έθιξαν την ποιότητα και τη λειτουργία τους. Και βέβαια, θα συνεχίσουμε να στηρίζουμε με όλες τις δυνάμεις, προφανώς πάντα μέσα και στο δημοσιονομικό πλαίσιο το οποίο υπάρχει. Γιατί εμείς θέλουμε να μιλάμε με στοιχεία και με έργα και όχι, αν θέλετε, με κάποια ιδεατά σχήματα τα οποία δεν στηρίζονται στην πραγματική οικονομία.

Παρ’ όλα αυτά, επειδή έγινε μια ευρύτερη κουβέντα -συγγνώμη, κύριε Πρόεδρε, αλλά παίρνω τον χρόνο, γιατί είναι μια μοναδική ευκαιρία να συζητήσουμε και γι’ αυτό- για το αν μπορεί να πιστώνεται σε κυβερνήσεις ή όχι το να μπορούμε να έχουμε μια αύξηση στον τουρισμό, θα έρθω και θα πω ότι αυτά τα πράγματα έχουν αρχή, μέση και τέλος.

Η ελληνική Κυβέρνηση εγκαίρως ανακοίνωσε την έναρξη της τουριστικής σεζόν -ήταν ο κ. Θεοχάρης ο οποίος το ανακοίνωσε για 15 Μαΐου- και το κάναμε πράξη. Ο Έλληνας Πρωθυπουργός πήγε και έθεσε το ζήτημα του ψηφιακού πιστοποιητικού και έγινε μια ευρωπαϊκή πραγματικότητα. Είχαμε πρωτόκολλα τα οποία επικαιροποιήσαμε εγκαίρως και μπόρεσαν να εφαρμοστούν στην πράξη, χωρίς καμμία έκπτωση στην ποιότητα και στην ασφάλεια.

Εγγράφονται όλα αυτά τα οποία διεκδικήθηκαν με ξένους εταίρους, με εταιρείες, με αεροπορικές εταιρίες, με tour operators, εγκαίρως, όπως είχε γίνει και στο παρελθόν. Είχε κάνει προσπάθεια μεγάλη και η κ. Κουντουρά. Υπάρχει συνέχεια στον τουρισμό. Δεν τα ακυρώνουμε όλα. Συγχρόνως, όμως, δεν μπορούμε να ανεχόμαστε να ακυρώνουμε και να μηδενίσουμε μια συνολική προσπάθεια που έγινε σε τόσο δύσκολο περιβάλλον και να λέμε ότι όχι, δεν μπορεί κάτι σε όλα αυτά να πιστώνεται στην Κυβέρνηση.

Ε, λοιπόν, η Κυβέρνηση ήταν παρούσα. Ήταν παρούσα στην Ελλάδα, ήταν παρούσα ευρωπαϊκά, ήταν παρούσα διεθνώς. Γι’ αυτό και μπορούμε τώρα να ερχόμαστε και να λέμε ότι ο Έλληνας Υπουργός, ο Βασίλης Κικίλιας, στις πρόσφατες εκθέσεις στο Λονδίνο, στη Γαλλία, έκανε ειδικές συμφωνίες με τις αεροπορικές εταιρείες και μπορούμε να πούμε ότι θα έχουν περισσότερες θέσεις από ποτέ και σε σχέση το 2019. Όπως είναι η «JET2», που θα έχει εξακόσιες χιλιάδες παραπάνω θέσεις σε σχέση με το 2019, όπως είναι η «EASYJET» η οποία υπολογίζει ότι θα έχει πάνω από πεντακόσιες χιλιάδες θέσεις παραπάνω σε σχέση με το 2019, όπως είναι η «APOLLO TRAVEL».

Είναι πάρα πολλές εταιρίες, λοιπόν, οι οποίες αυτή τη στιγμή δεσμεύονται για μεγαλύτερο αριθμό αφίξεων. Εκεί πρέπει να στοχεύει η συνολική προσπάθεια, στο να μπορούμε να στοχεύουμε σε μεγαλύτερο αριθμό, αλλά βέβαια και σε υψηλότερη ποιότητα. Αυτά, λοιπόν, τα στοιχεία δείχνουν ότι το 2022 μπορούμε να είμαστε αισιόδοξοι για ακόμα υψηλότερα στοιχεία και υψηλότερες αφίξεις και υψηλότερα έσοδα, που εκεί πρέπει να στοχεύουμε για τον τουρισμό. Όλα αυτά θέλουμε να τα περιφρουρήσουμε και θα τα περιφρουρήσουμε.

Στο θέμα των υποδομών, θυμίζω ότι πάνω από 320 εκατομμύρια θα δοθούν από το Ταμείο Ανάκαμψης στο κομμάτι του τουρισμού και στις υποδομές στον θαλάσσιο τουρισμό. Θα δοθούν πάνω από 120 εκατομμύρια στις μαρίνες για να μπορούμε να αυξήσουμε και σε αυτό το κομμάτι την παρουσία μας, που ξέρετε ότι είναι ιδιαίτερα ανταγωνιστικό το περιβάλλον και από τη γείτονα χώρα. Στο κομμάτι των ιαματικών πηγών θα δοθούν πάνω από 23 εκατομμύρια. Να θυμίσω ότι πρόσφατα ψηφίσαμε εδώ, στην ελληνική Βουλή, ένα πολύ σημαντικό νόμο και για το κομμάτι της διαχείρισης των πηγών.

Στο κομμάτι του γαστρονομικού τουρισμού, μπορούμε και εμείς να έχουμε μία ενιαία εικόνα και μια ενιαία φωνή και στο κομμάτι του μάρκετινγκ. Και βέβαια η σύζευξη πρωτογενούς τομέα και του κομματιού του τουρισμού συνεχίστηκε. Ψηφίσαμε σήματα για τα επισκέψιμα τυροκομικά, για τα επισκέψιμα ελαιοτριβεία και κάνοντας ένα οδοιπορικό σε όλη την Ελλάδα ενισχύουμε τα επισκέψιμα οινοποιεία. Όλα αυτά προς τη λογική και τις νέες τάσεις ο ταξιδιώτης να είναι πιο κοντά στη φύση, πιο κοντά στην ευεξία, πιο κοντά σε μια ποιοτική σχέση με το περιβάλλον. Περισσότερες, λοιπόν, ποιοτικές επιλογές και υποδομές.

Θυμίζω τι έγινε με την καμπάνια του ΕΟΤ. Γιατί για μας ο ΕΟΤ είναι η καρδιά της προσπάθειας, αν θέλετε απαντώντας και σε αυτό το οποίο ακούγεται για τον «εθνικό μας DMO». Το ακούσαμε πολλές φορές στην επιτροπή και τώρα, αλλά και την προηγούμενη φορά στην κουβέντα για το νομοσχέδιο. Ο ΕΟΤ είναι η καρδιά της προσπάθειας. Πέρσι έτρεξε τη μεγαλύτερη σε διάρκεια καμπάνια, την καμπάνια «All you want is Greece», «Αυτό το οποίο επιθυμείς είναι η Ελλάδα». Φέτος για πρώτη φορά -δεν έχει επαναληφθεί- υπάρχει η καμπάνια για τον χειμερινό τουρισμό.

Κυβερνήσατε. Αναφέρομαι στην Κοινοβουλευτική Ομάδα του ΣΥΡΙΖΑ. Υπήρξε ποτέ κάτι ξεχωριστό για τον χειμερινό τουρισμό; Υπήρξε μια προσπάθεια για το 365; Ξεχωριστή καμπάνια για τον χειμερινό τουρισμό δεν έχει επαναληφθεί. Το μήνυμα το οποίο αυτή τη στιγμή προβάλλεται στο εξωτερικό είναι ότι η Ελλάδα πράγματι έχει χειμώνα, «Greece does have a winter» και πολύ σύντομα, εντός των ημερών, ξεκινάει και για την Ελλάδα ξεχωριστή καμπάνια για τον εγχώριο χειμερινό τουρισμό.

Σύντομα, επίσης, θα υπάρξει ειδική ξεχωριστή καμπάνια για το city brake, για να μπορούν οι ξένοι να έρχονται στην Ελλάδα, να απολαμβάνουν τις μεγάλες πόλεις Αθήνα, Θεσσαλονίκη και τις λοιπές πόλεις ως προς τα εκτεταμένα Σαββατοκύριακα που μπορεί κάποιος να απολαύσει και εδώ.

Όλα αυτά, λοιπόν, γίνονται για πρώτη φορά και νομίζω ότι μπορούμε να βρούμε το θάρρος και τη γενναιότητα και να τα πιστώσουμε σε αυτούς που τα κάνουν. Από κει και πέρα, προφανώς και να κριτικάρουμε, αν θέλουμε κάτι να διορθωθεί, αλλά ας μην τα εκμηδενίζουμε όλα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Θα αναφερθώ σε δύο θέματα, γιατί είναι πολύ σημαντικά. «Τουρισμός για Όλους». Είναι το μεγαλύτερο πρόγραμμα ενίσχυσης του εγχώριου τουρισμού που έχει γίνει ποτέ με 100 εκατομμύρια. Προσπαθήσαμε να αυξήσουμε την αξιοποίηση των vouchers. Τετραπλασιάσαμε, σχεδόν πενταπλασιάσαμε, τα vouchers τα οποία χρησιμοποιήθηκαν το 2021. Δώσαμε μια ευελιξία στις μέρες, αυξήσαμε 100% την επιδότηση και στα άτομα με αναπηρία, συμπεριλαμβανομένων και των συνοδών. Ξεκινήσαμε τις πληρωμές, περάσαμε ειδικές διατάξεις για το ακαταχώρητο και για το αφορολόγητο για τις επιχειρήσεις και ξεκινούν και οι υπόλοιπες ροές πληρωμών, δίνοντας αυτή τη στιγμή έμφαση στις πυρόπληκτες και πληγείσες περιοχές. Γιατί περάσαμε μια ειδική διάταξη μέσα στο Δεκέμβριο και γι’ αυτό.

Στο θέμα της τουριστικής εκπαίδευσης Έχουν γίνει πάρα πολλές κινήσεις για την Κέρκυρα, πραγματικά πάρα πολλές προσκλήσεις για να μπορέσουν να καλυφθούν οι θέσεις από αυτούς που παραιτήθηκαν και το ξέρετε και για το ΙΕΚ και για τη σχολή. Αυτή τη στιγμή υπάρχει ένας καθηγητής ο οποίος μεταφέρθηκε από τη Θεσσαλονίκη.

Εγώ καλώ να στηρίξουμε όλη αυτή την προσπάθεια που γίνεται γιατί πραγματικά, δίνονται λύσεις και στα επιτροπικά, γιατί αυτή ήταν η εκκρεμότητα για το ζήτημα των εργαστηρίων. Πληρώνονται τα επιτροπικά. Επιτρέψτε μου να ξέρω προσωπικά ότι γίνονται πραγματικά πολύ ισχυρές προσπάθειες για να βρεθεί η καθηγήτρια Αγγλικών και να μην υπάρχει κενό. Ο άνθρωπος προσπάθησε να βρει μια λύση, να κάνει δηλαδή εξ αποστάσεως εκπαίδευση κάποιες ώρες από καθηγήτρια από μακριά για να μην χαθούν αυτές οι ώρες.

Εγώ επαναλαμβάνω, μπροστά στον βωμό της μικροπολιτικής να μην θυσιάζονται και να μην εκχυδαΐζονται πολλές φορές οι προσπάθειες που γίνονται πραγματικά. Να αξιοποιήσουμε την ευκαιρία του ότι έχουμε αυτή τη στιγμή έναν άνθρωπο ο όποιος ήρθε να αναλάβει την ηγεσία του ΙΕΚ. Να τον στηρίξουμε και από κει και πέρα, σε οποιαδήποτε ζητήματα λειτουργίας μπορεί να τίθενται και εγώ λαμβάνω την πρωτοβουλία και ο Υπουργός να τα λύσουμε.

Για το ζήτημα της Σχολής Ξεναγών να σας πω ότι παραιτήθηκε η διευθύντρια. Βρέθηκε ο διευθυντής της Σχολής Ξεναγών από τη Θεσσαλονίκη να καλύψει. Στην πρόσκληση που έγινε δεν ανταποκρίθηκε κανείς, όπως δεν έχει ανταποκριθεί κανείς και στην κάλυψη της τέταρτης θέσης ΙΔΟΧ για τη διοικητική υποστήριξη του θέματος πληροφορικής. Αν έχουμε κάποιον να υποδείξουμε, να το κάνουμε. Δεν εμφανίστηκε κανείς εκεί πέρα για να δείξει ενδιαφέρον γι’ αυτή τη θέση. Εμείς επαναλαμβάνουμε συνέχεια τις προσκλήσεις για να καλύπτουμε αυτά τα κενά.

Βέβαια, επειδή εκτός από τα καθημερινό υπάρχει και το οραματικό, θα ήθελα να ενημερώσω την ελληνική Βουλή -και με αυτό να κλείσω και θα έρθω μια μέρα ειδικά στην επιτροπή γι’ αυτό και να μιλήσουμε για την τουριστική εκπαίδευση- ότι πήραμε ειδική τεχνική βοήθεια από την Ευρωπαϊκή Επιτροπή της τάξης του 0,5 εκατομμυρίου για να κάνουμε την αναδιοργάνωση της τουριστικής εκπαίδευσης με μια τουριστική ακαδημία, με την ενίσχυση των υπαρχουσών σχολών, με την ταξινόμηση και των Σχολών Ξεναγών -γιατί ξέρετε ότι αυτή τη στιγμή δεν έχουν διαβάθμιση- και με μέτρα με τα οποία θα μπορέσουμε πραγματικά να στηρίξουμε την ουσιαστική αναβάθμιση της τουριστικής εκπαίδευσης.

Θέλω να μας δώσετε το περιθώριο του χρόνου. Αυτή τη στιγμή έχω κάνει ομάδα εργασίας, steering committee, έχω στείλει επιστολές στους φορείς για να μας στείλουν απαντήσεις σε ερωτηματολόγιο, για να κάνουμε όλοι μαζί μια προσπάθεια έτσι ώστε η τουριστική εκπαίδευση, συστηματικά, μεθοδικά να δει ένα καλύτερο μέλλον. Πράγματι, αντιμετωπίζει πολλά προβλήματα αυτή τη στιγμή, δεν θέλω να εξωραΐσω καταστάσεις, αλλά σίγουρα δεν μπορώ και να εκμηδενίσω τις προσπάθειες των στελεχών σε κάθε σχολή που δίνουν τον καλύτερό τους εαυτό.

Ευχαριστώ πάρα πολύ και σας καλώ να ψηφίσετε αυτές τις δύο συμφωνίες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Υπουργέ.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Τουρισμού και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχουν ψηφίσει όλοι οι Βουλευτές, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 84α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχουν ψηφίσει όλοι οι Βουλευτές, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Τουρισμού: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 89α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 12.05΄ λύεται η συνεδρίαση για αύριο, ημέρα Πέμπτη 20 Ιανουαρίου 2022 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**